text:
- Tíðindi, mentan og ítróttur
Nummar 90 í heiminum i kviktalvi
Tak niður
Á nýdagførda styrkilistanum hjá altjóða talvsamgonguni, FIDE, stendur Helgi nummar 90 í heiminum við styrkitalinum 2664, skrivar Talvsamband Føroya.
Í kviktalvi hevur telvari stytri umhugsunartíð enn í vanligum talvi.
Í Føroyum verða kappingarnar í Grand prix-røðini avgreiddar sum kvikkappingar, og her hevur Helgi verið einaráðandi.
Kviktalv og snartalv er júst mín stílur, sigur stórmeistarin í talvi, Helgi Dam Ziska. Hoyr samrøðu.
Sí eisini


c: text/html

text:
FM fyri piltar, góðkenningadagur og kappingarfyrireiking 5. mai
Leygardagin 5. mai verður góðkeningardagur fyri gentur (stig 1-3), kappingarfyrireiking og FM fyri piltar í amboðsfimleiki í Bylgjuni í Runavík.
Ljósið hevur 22 íðkarar íalt í stig 1-3 og piltum, sum luttaka leygardagin.
Íðkararnir gera øll 4 amboðini hjá gentum og øll 6 hjá dreingjum.
Fyri piltarnir verður all-around og FM í hvørjum amboð sær í einum, tvs at teir íðka einaferð á hvørjum amboði, og so verður all-around vinnari kosin eftir hetta og FM í hvørjum amboði.
Piltar, sum eru 9 ár og eldri, kappast all-around (øll 6 amboðini), stigini verða síðan tald saman og ein vinnari kosin.
Samstundis sum all-around kappingin er, kappast piltarnir eisini í hvørjum amboði sær. Tann sum fær hægst stigatal í hvørjum amboði sær, verður FM vinnari í einum amboði.
Skráin, leygardagin 5. mai:
Kl. 09.00 - 09.50: Felags upphiting fyri stig 1-3, piltar og kappingarfyrireiking
Kl 10.00: Góðkenningardagur stig 1-3, kappingarfyrireiking og FM fyri piltar
Ljósið ynskir øllum íðkarum góða eydnu leygardagin.

robotstxt: allowed

filter: keep


text:
Málið er at byggja upp eina ráðgevaskipan við atliti at fjølbroytta virksemi og endamálsorðing fólkaskúlans. Ráðgevin verður tí eisini partur av einum tvørgreinaligum samstarvi. Í fyrsta lagi verður søkt eftir fýra námsráðgevum í ávikavist:
Um starvið
Ráðgevin skal fylgja við í tí, sum hendir innan lærugreinaøkið, og skal sum part av hesum kunna seg um námsætlanir, námfrøðiliga gransking og fakligu avbjóðingarnar og menningina, sum eru á fólkakúlaøkinum í londunum kring okkum, serliga í Norðurlondum.
Ráðgevin skal virka fyri at menna námsætlanina og gera tilmæli til Mentamálaráðið um dagføringar. Hann skal samskifta við skúlar og kunna svara námsfrøðiligum og fakligum spurningum við atliti at námsætlanini, tilfari og undirvísingarligum spurningum.
Ráðgevin skal ráðgeva um próvtøkur fólkaskúlans og landsroyndir, herundir ráðgeva uppgávunevndum.
Førleikakrøv
Umsøkjarar skulu hava fólkaskúlalæraraútbúgving, starvsroyndir í fólkaskúlanum umframt serligar førleikar og royndir í viðkomandi lærugreina- ella læriøkjum. Persónligar dygdir hjá umsøkjarum eru, at viðkomandi skal hava :
Setanarviðurskifti
Ráðgevin verður knýttur at Námi men skal eisini vera í starvi sum fólkakúlalærari í einum fólkaskúla. Ráðgevastarvið telur 720 árstímar skúlaárið 2018/2019, og fær ráðgevin samsvarandi niðurskurð í lærarayrkinum.
Ráðgevin verður løntur sambært sáttmála millum Fíggjarmálaráðið og Føroya Lærarafelag. Talan er um eina royndarskipan, har setanartíðin er 3 skúlaár frá 1. september 2018, og kunnu broytingar ávegis verða gjørdar í arbeiðsuppgávunum.
Umsóknir
Umsókn saman við avriti av læraraprógvi, C.V. og aðrari viðkomandi útbúgving skal verða Námi í hendi í seinasta lagi 19. august 2018.
Umsóknin skal sendast til:
Nám
Hoyvíksvegur 72
FO 100 Tórshavn
ella við t-posti á eydun@nam.fo
Tey, ið ynskja fleiri upplýsingar um starvið, kunnu ringja til Eyðun Gaard, stjóra, tlf. 555150.
Nám er stovnur undir Mentamálaráðnum, sum veitir tænastur og undirvísingarmiðlar til skúlaverkið. Høvuðsvirkisøkini eru at útvega fjølbroyttar undirvísingarmiðlar - prentað og talgilt tilfar, undirvísingarportalin Snar, fakliga og undirvísingarliga ráðgeving, skeiðsvirksemi, miðlasavn, útlán og skeið. Í Námi eru 23 starvsfólk. Próvstovan er knýtt at Námi, og har arbeiða 7 fólk.


text:
Vetrarjakki frá Mikk-Line, std. 5 til 7 ár
Vetrarjakkarnir frá Mikk-Line eru av teimum allar bestu.
Teir eru lættir og góðar at vera í. Allíkavæl verja teir væl móti kulda. Teir eru vind- og vatntættar, og eru gjørdir úr tilfari, sum andar. Hetta er gott serliga hjá børnum, sum altíð eru heit.
Jakkarnir tola eitt vatnsúlutrýst á 8000 mm. Hetta merkir, at teir eru sera vatntættir.
Jakkarnir hava eisini neyðug endurskyn, so børnini síggjast í myrkri.
Vørunummar: 11092 713 winter girls jacket, campaign, very grape


text:
Putin fer at tíggjufalda ferðsluna norður um Russland
Russiski forsetin Vladimir Putin hevur kunngjørt, at landið fer at tíggjufalda ferðsluna norður um Russland hetta til 2025 til 80 mió. tons. Víðkanin er sambært forsetanum lykilin til at menna arktiska umráðið í Russlandi og fjareystri.
“Mál okkara er at gera hana til eina alheims og kappingarføra flutningsrutu. Lat meg minna tykkum á, at rutan varð brúkt meira aktivt í Sovjettíðini í mun til, hvussu hon higartil hevur verið brúkt. Vit fara avgjørt at menna hesa rutuna til tess at røkka nýggjum málum, segði Putin á einum floksfundi í Moskva.
Rutan er eitt styttri alternativ til Suez-veitina og kann fáa størri týdning í takt við, at ísurin við Arktis minkar og støðugt fleiri handilsskip verða sniðgjørd til at kunna sigla gjøgnum ísfylt sjóøki, sum ger flutning av gassi úr fjarskotnum arktiskum umráðum handilsliga burðardyggan.
Hetta er ikki minst galdandi fyri ovurstóra russiska Yamal LNG Project, sum er treytað av at kunna flyta gass umvegis norðurrutuna.
Í 2017 varð ein metstór nøgd upp á 9,7 mió. tons flutt norður um Russland.
Kelda: World Maritime News


text:
Klukkudrongur
Bókadeildin er farin undir at geva tríverkið út um klukkudrongin Darkus Cuttle. Darkus er trettan ára gamal, og ein dagin er pápi hansara horvin. Nú byrjar ein spennandi leiting eftir pápanum, har Darkus verður hjálptur av nøkrum so sjáldsamum sum klukkum!
Darkus er fluttur til pápabeiggjan at búgva og skal í nýggjan skúla. Har hittir hann tvey børn, sum saman við klukkunum, gerast bestu vinir hansara:
Ein høg genta, ið æt Virginia Wallace, varð útnevnd at taka sær av honum. Hárið var greitt aftur í átta toppar, hvør við sínum fagurlitta elastikki. Hon hugdi hálvfirtin upp og niður eftir honum, og tað var eyðsæð, at tað, hon sá, ikki bergtók hana. Undir liðini á henni sat ein lítil drongur, ið var so bleikur, at hann sá sjúkur út. Hann hevði ovurstórar brillur, og hvíta hárið stóð í andarisi. Tá ið Darkus setti seg við tóma pultin aftan fyri tey, stakk drongurin hondina út og tók í hondina á Darkus.
”Hey. Eg eiti Bertolt Roberts.”
Bøkurnar um klukkudrongin gjørdust bestseljarar í fleiri londum og eru týddar til fleiri enn tretivu mál. Nú verður arbeitt við at gera bøkurnar til eina sjónvarpsrøð, so lesarar kunnu gleða seg.
M.G.Leonard hevur skrivað, Jenny Johannessen hevur týtt. Bókin er 308 bl.s og heft.
Aftur


text:
Tíðindasavn
- Samstarvið við Ó heldur fram
- Mentanarnátt í BankNordik á Tvøroyri
- Tiltak í BankNordik á Tvøroyri: Ferðast uttanlands?
- Nýggj NemID lyklaapp
- Flytingar í sambandi við Kristi Himmalsferðardag
- Soleiðis ritar tú inn í Netbankan á nýggju heimasíðuni
- BankNordik stuðlar varðveitsluni av søgnini um Marmenilin
- Mentanarkvøld í BankNordik í Saltangará
- Peningastovnar biðja kundar lata samleikaprógv
- Útskifting av gjaldskortum
- Boð um brøv í Netbankanum
- BankNordik gott úrslit í 2017
- Varðin keypir høvuðssætið hjá BankNordik fyri 140 mió. kr.
- Gjaldsavtalur fluttar í Mínrokning
- Lista rundferð á deild okkara á Tvøroyri


text:
Ja so kom tað hartil, tíverri. Eftir at hava tosað við Bartal og Ottar í kvøld, so havi eg avgjørt at taka burtur nakrar viðmerkingar her á heimasíðuni, av tí at har vóru beinleiðis persónlig álop í teimum. Tað er við ringum tannabiti; men vit halda ikki at føroyska svimjingin er klár til at hava sovorðið opið stríð liggjandi á eini almennari heimasíðu, og tað var so í øllum førum ikki endamálið við svimjing.com.
Sjálvur haldi eg at kjak er gott, í øllum førum millum røttu viðkomandi. Eisini klandurskjak. Sum Sørin S Djurhuus segði tað, tá einaferð á einum fundi ella onkrum tílíkum, so er tað einki sum kann reinsa luftina so væl sum eitt ordiligt klandur aftanfyri afturlætnar hurðar. ‘Lata hurðina aftur og so ordiliga skelda seg lidnan’.
Men altso, vit vilja gjarna at hendan heimasíðan skal vera eitt positivt stað at fáa kunning um føroyska svimjing. Fyri at menna svimjingina, styrkja um samanhaldið hjá teimum sum longu eru uppi í svimjingini, og kanska lokka onnur til eisini. Hvør veit, kanska enntá áskoðarar 🙂
Bartal helt, at um ikki eg trekti eina linju nú, so fór tað at verða torført at trekkja hana seinni. Til dømis um onkur skuldi lagt ógvusliga eftir onkrum sum kundi tulkast at vera nærri mær sjálvum. Tá fór tað at virka ógvuliga partískt at byrja at taka burtur viðmerkingar, um eg longu hevði lovað fólki at leggja eftir øðrum.
Tí er ‘lætta’ loysnin at taka alt burtur sum inniheldur beinleiðis persónlig álop. ‘Taka burtur’ merkir her at goyma tey aftanfyri, heldur enn at strika. Eg havi tikið tey aftur, á sama hátt sum eg kann geva út. So um nakar er ógvuliga fortørnaður um at hava mist sítt tilfar, so kann eg senda viðkomandi tað í telduposti.
Eg vóni at lesarar og brúkarar skilja okkara støðu. Vit vilja helst ikki styggja fólk burtur við at strika, men heldur ikki enda við eini síðu sum bara er kend fyri klandur. Um tit vilja tala at onkrari støðu, so roynið vinarliga at gera tað uppá ein so positivan máta sum gjørligt, og uttan at nevna persónar ov nógv. Minnist til at eisini fjølmiðlar hyggja inn á síðuna, av og á.
Við svimjikvøðu
Rókur
PS Barba: Ein viðmerking hjá tær er av órøttum tikin aftur, av tí at hon var eitt aftursvar til viðmerking sum nú er burtur. Tú rósar annan venjaran; men tá ið eg hevði tikið fyrru viðmerking burtur, sá tað út sum um at tú rósaði mær (tí at eg hevði skrivað eina viðmerking beint áðrenn). Tað kunnu vit ikki hava 🙂


text:
U18-landsliðið við monnum er í dag farið av landinum og sett kósina móti Tbilisi í Georgia, har teir skulu taka lut í EM-kapping.
Skrivað: Sára Jógvansdóttir
Hesir eru úttiknir til U18
U18-landsliðið við monnum skal í aðru viku taka lut í EM-kapping í Georgia.
Hørður var besti málverji
Føroyski málverjin, Hørður Trygvason, hevur verið ein brandur í málinum undir EM-kappingini í Makedonia fyri U20 landslið, og tað er ikki farið framvið hjá evropeiska hondbóltssambandinum.
Føroyar eru fjórðbest
U20 landsliðið við monnum tapti seinnapartin fyri Sveis í dystinum um triðja plásssið í EM-kappingini í Makedonia. Sveis vann trygt, 32-17.
U20 tapti eftir brotskastkapping
Tað eydnaðist ikki U20 landsliðnum hjá monnum at spæla seg í finaluna í EM-kappingini í Makedonia.
Ein flottur sigur til Føroyar
U20 landsliðið við monnum spældi seg í hálvfinaluna í EM-kappingini í Makedonia, tá teir vunnu á Hvítarusslandi seinnapartin. Føroyar vunnu 29-22.
Føroyar bastu Estlandi
So hildnaðist aftur hjá føroyska U20-landsliðnum, sum seinnapartin vann á Estlandi í sínum fjórða dysti í EM-kappingini í Makedonia. Føroyar vunnu ein tepran sigur, 20-19.
Føroyar taptu fyri Finnlandi
U20 landsliðið við monnum tapti seinnapartin fyri Finnlandi í sínum triðja EM-kappingardysti í Makedonia. Úrslitið gjørdist 29-24.
Sigur á Grikkalandi
U20 landsliðið við monnum vann fyri løtu síðan á Grikkalandi. Føroyar vunnu 27-23.
Ov stuttir
Tað endaði við einum teprum tapi hjá U20 manslandsliðnum, sum í dag spældi sín fyrsta dyst í EM-kappingini í Makedonia. Føroyar taptu 24-26 fyri Litava.


text:
Kroppurin hjá einum hondbóltsspælara, ið venur meira enn 4-5 ferðir um vikuna ella tvær ferðir um dagin, hevur nógv størri tørv á føðsluevnum enn kroppurin hjá einum persóni, ið situr stillur. l
Ítróttafólk, sum eta ov lítið og harvið fáa ov lítla orkunøgd, kenna stundum avleiðingarnar, at vektin lækkar, og at tey eru meira troytt. Hjá júst hesum bólki hevur tað serligan týdning, hvat etið verður, hvussu nógv og nær.
Hvussu nógv orka verður brúkt við kropsligum virksemi valdast, hvat arbeiðið er, hvussu intensiteturin er og harafturat, hvussu nógv persónurin vigar.
Tað er týdningarmikið eisini at leggja sær í geyma, at fleiri venjingar um vikuna í eitt longri tíðarskeið ávirka og hava broytingar við sær í kroppinum; vøddamongdin økist, blóðmongdin somuleiðis, og evnini at brenna feitt betrast.
Kolhydratir
Kolhydratir er heitið á evnunum í matinum, sum innihalda kolevni, vatnevni (brint) og súrevni (ilt). Hetta er týdningarmesta orkukeldan hjá heila og vøddum, og tí skulu goymslurnar vera á tremur, áðrenn spælari skal venja.
Meira og harðari venjing krevur enn fleiri kolhydratir og hesar eru at finna í t.d. pasta, rísi, eplum, breyði, havragrýni og turkaðum fruktum. Sukur er eisini kolhydrat, men har eru fáar ella ongar vitaminir og mineralir, og tí verður sagt, at einki føðsluvirði er í sukri. Tað sama er galdandi fyri søtmeti, køkur og t.d. sodavatn.
Tað eru vilini og magin, sum taka upp kolhydratirnar í blóðið, og tað er ymiskt, hvussu skjótt kroppurin megnar at bróta matin niður í smærri eindir. Tá tosað verður um, hvussu skjótt.
Kolhydratirnar verða upptiknar í blóðið, hevur tað týdning, hvussu maturin er tilgjørdur, og hvørjar aðrar eindir eru í matvøruni. Kanningar vísa, at kolhydratir frá rugbreyði og fransbreyði røkka blóðleiðirnar skjótari enn eitt nú reint sukur.
Kolhydratir, sum kroppurin ikki brúkar til orku, verða goymdar í kroppinum sum feitt, og tí verður ovát stundum sett í samband við fólkaheilsuna og sjúkur sum eitt nú sukursjúka og blóðtøppar. Tí skal íðkari eta í samsvari við orkutørvin.
Glykemiska Indeksið
Glykemiska Indeksið sigur, hvussu ein matvøra ávirkar sukrið í blóðinum. Hetta kann brúkast sum eitt hent amboð hjá ítróttafólkum, tá ynskt verður, at blóðsukrið hækkar skjótt eftir venjing, sjálvt um tað sum heild er best hóskandi, at blóðsukrið er meira støðugt.
GI er ein stytting fyri torgreidda orðið Glykemiska Indeksið, sum flokkar kolhydratir í mun til, hvussu nógv blóðsukrið hækkar, tá ávís nøgd av einari matvøru verður etin – talan er um kolhydratir, sum sodna skjótt og verða upptiknar í blóðið, og kolhydratir, sum sodna seint og verða upptiknar í blóðið. Til ber at siga, at Glykemiska Indeksið sigur nakað um góðskuna heldur enn mongdina á kolhydratunum.
GI talið vísir neyvari, hvussu nógv blóðsukrið hækkar upp til 2 tímar aftaná, at ein matvøra við 50 gram av kolhydratum verður etin. Øll GI-virði verða sett í mun til ljóst breyð, har GI virðið er 100. Er GI-talið lágt, merkir tað, at blóðsukrið hækkar líðandi til eitt endastig, sum er nakað lægri enn endastigið hjá kolhydratum við høgum GI-talið. Er GI virðið høgt, tvs. meira enn 70, sum eitt nú í ljósum breyði, rísi, eplum og søtmeti, hækkar blóðsukrið skjótt og nógv.
Glykemiska Indeksið hevur virði frá 0 til 100, har hundrað er matvørur, ið fáa blóðsukrið at hækka mest. Við hesum ber til at flokka kolhydratir, hvussu matvørur ávirka blóðsukrið.
Nær skulu kolhydratirnar etast
Áðrenn venjing: Avrikið kann betrast í mun til einki at eta, verður ein máltíð við uml. 200 g kolhydratum etin 3-4 tímar áðrenn venjing. Hinvegin verður hildið, at tað kann darva avrikinum at eta kolhydratir seinasta tíman, áðrenn kropsligt arbeiði, tí so er eisini nógv insulin í blóðinum. Blóðsukrið kann fella, tí vøddarnir hava tørv á meira glukosu til arbeiðið.
Meðan vant verður: Verður glukosa etin undir venjing, ber til at spara eitt sindur. Til ber at eta upp til 40% av orkunýtsluni, so at vøddaglykogen goymslurnar tømast seinni. Tað ber ikki til at eta glykosu og sleppa undan, at goymslurnar minka. Men glykosan kann hjálpa, so at livraglykogenið ikki gongur so skjótt undan og soleiðis kann forða fyri, at blóðsukrið fellur seint í venjingini.
Tað ber sostatt til at betra venjingarúrtøkuna, leingja um tíðspunktið áðrenn ein er fyrilagstur og minka um tørvin á kolhydratum eftir venjingina, um glukosa verður etin ímeðan vant verður.
Aftaná venjing: Aftaná venjing er best hóskandi fyri vøddarnar at fylla glykogengoymslurnar. Fyrsta tíman eftir venjing virkar goymslumóttøkan fýra ferðir skjótari enn bara tveir tímar aftaná venjing. Kolhydratir skulu tí skjótast gjørligt etast ella drekkast aftaná venjing. Mælt verður til, at á leið 1 gram kolhydrat verður etið fyri hvørt kg kropsvekt annanhvønn tíma eftir venjing og til næstu máltíð.
Aftan á miðaltungt vøddaarbeiði, har klykogengoymslurnar í vøddunum verða tømdar, tekur tað við vanligum fjølbroyttum kosti tvey til trý samdøgur at fylla goymslurnar. Verður kolhydratríkur kostur etin, tekur tað eitt samdøgur ella 24 tímar at fylla upp. Verður alt tømt úr goymsluni, og ein etur nógvar kolhydratir aftaná, verður vøddaglykogenið eitt sindur hægri samanborið við áðrenn venjingina, og tað verður nevnt superkompensation.
Kanningar vísa, at glykogenupptøkan í lærvøddanum aftan á strævið súkkluarbeiði er hægri seks tímar aftaná, um ein etur skjótar í mun til seinar kolhydratir. Aftaná 20 tímar er eingin munur á, hvørjar kolhydratir ein etur. Tí hevur tað stóran týdning, um ein venur meira enn eina ferð um dagin, at ein etur skjótar kolhydratir eftir venjingina. Verður vant eina ferð um dagin ella minni, so hevur tað ikki avgerandi týdning fyri venjingarúrtøkuna, hvørjar kolhydratir ein etur.
Protein
Ein hondbóltsspælari eigur at eta 1,2-1,7 g protein/kg/dag. Hetta svarar til, at er vektin 70 kg, so er talan um 84 til 119 gram um dagin.
Fyri flestu ítróttafólk eru ongir trupulleikar við at fáa nóg mikið protein, men tað krevur, at ítróttafólkið er í orkujavnvág, og at tað etur fjølbroyttan kost.
Tað er ógreitt, um tað gevur nakrar fyrimun í vøddabygnaði og avriki, tá ein etur meira av proteini, enn tørvurin er.
Feitt
Feitt gevur eitt týðandi ískoyti til orkuinntøkuna og er neyðugt fyri upptøkuna av teimum feittupploysiligu vitaminunum. Summi feittevni eru lívsneyðug og skulu tískil vera í matinum.
Eisini ítróttafólk við lítlari feittmongd hava ríkiligt í feittgoymslunum til at nøkta feittbrenningina undir og aftan á venjing. Men mælt verður kortini til at eta eitt evarska lítið sindur av feitti, minni enn 20 gram, fyri at tryggja at kroppurin fær týðandi feittsýrur og feittupploysiligar vitaminir.
Væta
Í mun til hvussu hart vant verður, hitan, luftvætuna og klæðini hjá íðkaranum, so missir kroppurin vætu. Vanliga er vætumissurin ein til tveir litrar um tíman.
Kanningar vísa, at íðkarar stundum drekka ov lítið av vætu. Orsøkin er, at tostin ger fyrst vart við seg, tá ein er dehydreraður umleið eitt prosent av kropsvektini. Tað hevur tí avgerandi týdning, at íðkari drekkur vætu, sum svarar til mongdina, ið kroppurin sveittar. Nær ein skal drekka, hvat ein skal drekka, og hvussu nógv ein skal drekka, meðan vant verður, er ymiskt og skal avgerðast fyri tann einstaka í mun til, hvør ítróttagreinin er.
Er talan um venjing ella ítrótt styttri enn ein tíma, hevur tað ikki stórvegis týdning við kolhydratískoyti, meðan íðkað verður, men vatn skal drekkast. Er talan um venjingar millum 1 og 3 tímar, eigur vætan at innihalda kolhydratir og eitt sindur av elektrolýttum (salti), so at tarmarnir skjótari upptaka kolhydratirnar. Sjálvt um salt verður mist við sveittanum, tømast goymslurnar ikki fyrr enn eftir sera drúgt varandi arbeiði.
Tá vant verður, skal ein í minsta lagi drekka tað, sum ein sveittar út. Viga teg uttan klæði áðrenn og aftaná venjing, so sært tú neyvt vætumissin í arbeiðnum.


text:
Havi summarferiu í tvær vikur, men illa gongst at lata vera við at kaga í gráa gerandisarbeiði. Men tað gerst í løtum saman við Tróndi Olsen (1879-1961), sum tíðarleysur ferðast úti í verð og skrivar, altíð við heimstaðnum í hugaligum baksýni. Til dømis í Venezia, har hann setur seg í náttlýsi at eta døgurða niðri í fjørðuni, meðan tað skvatlar heimakent upp millum stokkarnar, sum er gólvið. So fara tey umborð á Meteor, ið Tróndur lýsur sum systurskip Tjaldrið. Millum støðini, tey vitja, er býurin Sotji við Svartahav.
Eftir kríggið er Tróndur Olsen í Noregi og koyrir við einum bilvini inn i landið at vitja bóndan í líðini. Meðan hugleitt verður um nýggj uppfinnilsi og nýggjar ferðamøguleikar, nú kríggið er av, kemur hann til hesa niðurstøðu: Undarligt við nútíðarmanninum: Skjótari hann ferðast, minni kemur hann áleiðis.
Og í meðan duffar sluppin Westward Ho framvið. Hon er bygd í Grimsby í 1884 og kom til Føroya í 1895, tá Tróndur á Malarenda var sekstan.
Hevði hann livað, var hann ivaleyst Føroya besti bloggari.


text:
Fyrsta føroyska kvinna tók studentsprógv í 1897
Hon æt Elinborg Jacobsen og tók studentsprógv í Lærda skúla í Reykjavík.
Foreldur hennara, sum vóru flutt til Reykjavíkar, vóru Anna, f. 1838 í Havn, og Jógvan, f. 1832, skósmiður úr Havn. Jógvan var sonur Júst Jacobsen og var systkinabarn Jákup bøkjara Jacobsen. Elinborg var tískil trímenningur Sonnu av Skarði.
Sum kvinna hevði Elinborg ikki loyvi at ganga til undirvísing, men kundi lesa uttanskúla og fara til próvs. Møguleikin hjá gentum at lesa uttanskúla var komin árið fyri, í 1896, og tvær gentur høvdu roynt tað undan Elinborg, men hon var tann fyrsta, sum tað eydnaðist at lúka prógv. Í 1904 fingu gentur loyvi at ganga í Lærda skúla í Reykjavík.
Familjan flutti til Danmarkar, og Elinborg ætlaði at lesa til lækna, men ráðini vóru ikki góð, eftir at pápin doyði í 1905. Elinborg tók útbúgving sum massøsa.
-
19.09.2018 SetriðTalgilda tín býKomandi fríggja- og leygardag (21.-22. september) verður ski...
-
12.09.2018 Føroyamálsdeildin Til lesandiFara vit heldur at speaka enskt?“Størsti mentanarvarðin er føroyska málið, og at tað má taka...
-
11.09.2018 Altjóða SkrivstovanMarkleys Útbúgving 2018Í ár verður Markleys Útbúgving fyriskipað hósdagin 13. septe...


text:
Adventure-breytin á Ítróttaháskúlanum er sera spennandi breyt, har náttúran er høvuðsleikpallur. Hon er ætlað breiða skaranum, ið ynskir upplivingar, venjing og summarfuglar í búkin.
Umframt eitt virkið adventure lív, verða spennandi tiltøk við t.d. klintring, fjallgongu, kamping og sigling. Breytin er skipað sum bland av styrki- og konditiónsvenjing, umframt virksemi, har adventure er felagsnevnarin.
Adventure-breytin ber brá av, at náttúran og veðurlíkindini eru viðspælarar, og eru við til at skipa, hvat er á skránni.
Adventurebreytin verður skipað undir leiðslu av Petur Gotfredsson. Petur er 27 ára gamal, føddur í Føroyum, men hevur búð í Danmark størsta partin av sínum ungdómsárum. Petur hevur altíð verið virkin innan ymsan ítrótt. Seinnu árini hevur Petur verið virkin í Danska forsvarinum, og er millum annað útbúgvin sergentur í danska herin og froskmaður hjá Frømandskorpset og partur av “forsvarets specialstyrke-kommando”. Í dag er Petur ógvuliga virkin innan funktionel-venjing, hvar dentur verður lagdur á at hava ein kropp í balansu.
Filmsbrotið niðanfyri gevur ein forsmakk uppá adventure linjuna á Ítróttaháskúlanum í Suðuroy.


text:
Barbara Holm 12.10.2017 (16:13)
Ávaring: Teldusníkar royna at lumpa føroyingar
- Teldusníkar gevast ongantíð, og í løtuni royna teir seg við teldupostum, har teir geva seg út fyri at vera eitt nú Netflix ella Apple. Tað skrivar Betri á heimasíðuni í dag.
Tað ræður tí um at ansa sær á netinum hesar dagar, sambært føroysku fyritøkuni.
- Umráðandi er ikki at svara teldupostum og ikki at fylgja leinkjum í teldupostum. Verður tú t.d. í einum telduposti biðin um at dagføra kortupplýsingar, sum liggja inni hjá Netflix, skalt tú ikki fylgja leinkjuni í teldupostinum. Far heldur inn á heimasíðuna ella Netflix appina, logga á og kanna um upplýsingarnar eru rættar, skrivar Betri.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Holvdur trolari tætt við fullkomið skipbrot
Norski trolarin, Hardhaus, sum í hálvfimta
samdøgur lá holvdur í flótidokkini í Hirtshals, var tætt við fullkomið
skipbrot. Tað sigur norski eigarin, sum hevur kannað trolaran í Hirtshals.
Sambært Bergens Tidende fer skaðin at kosta fleiri tíggjutals milliónir krónur.
Fleiri hundrað
tons av sjógvi komu inn í maskinrúmið, og høvuðsmaskinan stóð undir í sjógvi.
“Skipið var tætt
við at farast fullkomiliga,” sigur Geir Møgster við Bergens Tidende. Hann er
partaeigari í Hardhaus AS, sum rekur tvey fiskiskip.
Syrgilig sjón
Møgster er farin
til Hirtshals, har Hardhaus hevur ligið við slagsíðu. Trolarin holvdist
herfyri, meðan hann var inni í flótidokkini í Hirtshals, tá sjálv flótidokkin
brádliga koppaði. Skipið er síðani hálað úr dokkini og liggur nú við bryggju.
Fiskiskiparin
stendur á dekkinum og hyggur at skaðunum. Og tað er ein syrgilig sjón. Masturin
er kvett av um tvøran. Brúgvin hevur fingið stóran skaða, tá tað rakti veggin á
flótidokkini.
“Støðan var
álvarslig. Tað er ótrúligt, at sovorðið kann henda, meðan báturin stendur í
dokk. Vit hildu, at vit kundu slappa av, nú báturin stóð uppi á turrum og undir
taki. Soleiðis var tað bara ikki,” sigur Møgster.
Arbeiðið at
umvæla Hardhaus verður nú boðið út. Ikki fyrr enn tilboðini eru komin inn ber
til at siga, hvat umvælingin fer at kosta. Haraftrat kemur inntøkan, sum skipið
skuldi fingið í silda- og makrelfiskiskapi í hesum døgum, so missurin kann
gerast heilt stórur.
Hvør kemur at
gjalda gildið í seinasta enda, verður upp til tryggingarfeløgini at gera av. Nú
verður dentur lagdur at rudda upp eftir óhappið við flótidokkini og Hardhaus.
Keldur: Bergens
Tidende/Maritime Danmark


text:
- Tíðindi, mentan og ítróttur
Hellið verður ferðavinnumál
Danska kringvarpið skrivar á heimasíðuni, at myndugleikarnir í Teilandi hava gjørt av, at hellið, sum teir 12 fótbóltsdreingirnir og venjari teirra sótu avbyrgdir í, skal gerast til eitt ferðavinnumál av teimum heilt stóru.
Sambært einum limi í bjarginarliðnum, skal hellið gerast um til eitt savn, sum skal vísa, hvussu bjargingarroyndinirnar fóru fram.
Teir 12 fótbóltsdreingirnir og venjari teirra sótu avbyrgdir í Tham Luang-hellinum í Teilandi í 18 samdøgur, áðrenn tað loksins eydnaðist at bjarga teimum út aftur.
Teilendska fótbóltsliðið var á útferð og leitaði sær skjól í hellinum tann 23. juni, tá tað fór at regna av grimd. Vatnið fleyt inn í hellið, og dreingirnir sótu fastir.
Tham Luang-hellið er eitt tað størsta Í teilandi og liggur tætt við markið til Myanmar.
- Økið skal verða eitt livandi savn, har tað ber til at síggja, hvussu alt gekk fyri seg, sigur leiðarin av bjargingarroyndunum, Narongsak Osottanakorn sambært DR.dk.
Forsetisráðharrin í Teilandi sigur tó, at trygdin hjá ferðafólkunum kemur í fyrstu røð, og tí skulu neyðugu trygdartiltøkini setast í verk bæði í og uttan fyri hellið, áðrenn hellið verður latið upp fyri ferðafólkum.
Enn er óvist, nær hellið verður klárt sum ferðavinnumál.
Sí eisini


text:
Oktobir/
Mynd: Ingálvur av Reyni
Einsligt og kalt og nátt og gráur Oktobir
fjart hoyrist flog av flytifugli íð boð ber
at um kærleik og sang og sól, tá íð valdar Oktobir,
eingin vón, einki hop er.
Minkandi máni í skýdrátti vóð,
øtlandi hav og suffandi flóð.
Skelva um verøld tey mollstemtu ljóð,
valdar gráur Oktobir -
um sang og sól einki hop er.
Uttan frændur og heim, uttan land, uttan gud,
fell mær glerrunnin blóma, ivin, í lut
hennar fræstund er í Oktobir
tá um vetur og frost einans hop er.
JHO Djurhuus 1912


text:
Politikkur fyri skapandi vinnur/
Uttanríkis- og Vinnumálaráðið boðar frá í tíðindaskrivi, at landsstýrið hevur orðað politikk fyri skapandi vinnur. Tað er heilt vist, at nógv viðurskifti skulu koma í lagið og nógvur bati skal til áðrenn vit kunnu tosa um ein seriøsan føroyskan politikk fyri skapandi vinnur, men hetta er so ein byrjan, sum kann verða av avgerandi týdningi, ikki minst tað, at Fróðskaparsetur Føroya letur upp fyri listini, tí útbúgvingarliga eru vit illa fyri hesum viðvíkjandi. Um tað fer at bera til at útúgva seg ella taka partar av eini hægri útbúgving innan bókmentir, list, tónleik, sjónleik, stílsøgu, fagurfrøði osfr. í Føroyum er eingin ivi um, at hetta so líðandi fer at ávirka og hækka alt listaøkið her á landi. Spennandi verður at hoyra meira um hesar ætlanir.
Landsstýrið orðað politikk fyri skapandi vinnur
Poul Michelsen, landsstýrismaður í uttanríkis- og vinnumálum, hevur lagt politikk fyri skapandi vinnur fyri landsstýrið. Landsstýrið hevur tikið undir við politikkinum, og farið er undir at fyrireika fyrstu átøkini.
Skapandi vinnur snúgva seg bæði um mentan, list og vinnu. Politikkurin er orðaður av einum arbeiðsbólki við umboðum úr Uttanríkis- og vinnumálaráðnum, Mentamálaráðnum og Fíggjarmálaráðnum.
Skapandi vinnur eru millum skjótast vaksandi vinnur í heiminum, og Føroyar hava góðar møguleikar at fáa nógv meiri lønandi vinnu burtur úr okkara stóra listarliga og mentanarliga tilfeingi.
Politikkurin hevur til endamáls at seta út í kortið eina menningarætlan fyri skapandi vinnur. Mælt verður til eina røð av átøkum, ið hava til endamáls at betra undirstøðukervið, styrkja felags marknaðarføringina og gera Føroyar kappingarførar við umheimin, fyri skapandi fólk og skapandi vinnur.
Tá ið landsstýrið velur at raðfesta skapandi vinnur, hava vit eisini gjørt okkum greitt, at hetta verður ikki gjørt eftir einum degi, og arbeiðið endar heldur ikki, tá ið átøkini, sum nú verða sett út í kortið, eru framd, siga avvarðandi landsstýrisfólkini. Skapandi vinnurnar fara áhaldandi at krevja politiska vælvild, og eitt virkið samstarv millum myndugleikar, vinnu og mentanarstovnar.
Hesin politikkurin snýr seg um tann vinnuliga partin av skapandi vinnunum. Men ein grundleggjandi fortreyt fyri, at vit kunnu fáa lut í vøkstrinum í skapandi vinnunum er, at vit hava eitt ríkt og frælst lista- og mentanarlív. Størri íløgur og møguleikar fyri at menna skapandi vinnur mugu tí ikki hava við sær, at játtanir til list og mentan verða skerdar, heldur tvørturímóti.
Arbeiðið heldur nú fram at gera tilmælini til veruleika. Átøkini, sum landsstýrið hevur raðfest fyrst, eru tey, sum skulu skapa betri karmar fyri at menna Føroyar sum filmsland, umframt at Setrið fer undir hægri útbúgving í listaligum arbeiði.
- Uttanríkis- og vinnumálaráðið, Mentamálaráðið og Klippfisk eru farin undir at fyrireika Filmshúsið, sum 1 mió. kr. eru settar av til á játtanarkørmunum fyri 2017.
- Fyri at gera Føroyar førar fyri at standa seg í kappingini um at draga útlendskar filmsframleiðslur til, eru Uttanríkis- og vinnumálaráðið og Fíggjarmálaráðið í gongd við at gera uppskot til skipan, so at útlendskar filmsframleiðslur, sum verða gjørdar í Føroyum, kunnu fáa part av framleiðslukostnaðinum endurgoldnar.
- Fróðskaparsetur Føroya hevur eisini sett skapandi vinnur á breddan og fer í heyst at bjóða fyrstu skeiðini út, sum ætlanin er skulu mennast til eina heila útbúgving í listaligum arbeiði.
Bólkurin, sum hevur orðað politikkin fyri skapandi vinnur, arbeiðir somuleiðis víðari við hinum átøkunum, so at nágreinilig tíðar- og kostnaðarætlan kann verða løgd fyri Tingið í heyst.


text:
Djór
Hundar
Sambært kunngerð frá 2014 skulu hundar altíð vera í bandi á økjum, sum eru opin fyri vanligari ferðslu. Bandið skal vera so stutt, at eigarin hevur hundin tætt inni at sær.
Hundaeigarar skulu syrgja fyri, at hundurin hevur hálsband við navni og bústaði á, frá tí hann er 4 mánaðir gamal.
Sum nevnt skulu hundar í Klaksvíkar kommunu altíð vera í bandi. Undantikið hesum er tó merkta økið til hundavenjing úti í Grøv, har hundar kunnu vera leysir innanfyri hegnið. Økið til hundavenjing sæst í høgru síðu á kortinum her.
Løgreglan tekur hundar, sum ganga leysir. Eigarin fær fráboðan; hevur hundurin ikki navnaspjaldur, verður lýst eftir eigaranum.
Kemur eigarin ikki eftir hundinum og loysir hann út ímóti gjaldi, kann løgreglan avhenda ella avlíva hundin. Bót verður givin eigarum, sum lata hund ganga leysan.
Leysir hundar kunnu fráboðast Politistøðini á tlf. 455348 ella Endurnýtsluni á tlf. 454242 / 213242
Kettur
Leysar kettur kunnu fráboðast vegadeildini á tlf. 21 64 88 ella Miðlan á tlf. 41 00 00.
Flogfenaður
Reglugerð fyri flogfenaðhald í Klaksvíkar kommunu sæst í faldaranum her.
Yvirkoyrdur seyður
Yvirkoydur seyður skal altíð fráboðast løgregluni á tlf. 351448


text:
Orð og lag: John Willard Peterson
Týtt: Arnfinnur Setberg
Upprunaheiti: Don’t turn around to the things you left behind
1. Einaferð á knæ við krossin birtist
dýrdin tær, og Jesus frelsti teg,
fyri tær á breiða vegi myrktist
– gakk nú beina leið á smala veg!
Niðurlag: Vend tær ei á, gloym bert alt, ið farið er,
tað, tú søkti, skjótt svinnur, burtur fer,
stevn tú nú móti hæddini, ja, fram til hitt sæla land,
vend tær ei á, gloym bert alt, ið farið er.
2. Farið er nú heimsins tóma glitur,
ongantíð tað nøktaði títt krav.
Sælur tann, við Harrans føtur situr
– fylling Guds er eins og djúpa hav.
3. Ein dag tú við perluportrið stendur,
her á foldum runnið er títt skeið,
tú tá sært tær gjøgnumstungnu hendur.
Sól og mána tørvar staðnum ei.


text:
- Tíðindi, mentan og ítróttur
Ógreitt hvør skal røkja Mykinesleiðina
Tak niður
Tað er framvegis ógreitt, hvør skal røkja leiðina til Mykinesar í summar.
Stjórin á Strandferðsluni lovar, at ein loysn verður klár seinast í hesari vikuni.
Darvar ferðafólk og ferðavinnu
Freistin at bjóða upp á at røkja leiðina var 1. februar. Einasta boðið, sum kom inn, var nógv hægri enn tað, sum Strandferðslan hevði ásett.
Tí er ongin sáttmáli undirskrivaður enn, tí Strandferðslan hevur ikki gjørt av, hvør skal røkja leiðina.
Men nú ótolnast Sørvágs kommuna eftir eini loysn. Óvissan um leiðina er óheppin bæði hjá ferðafólki og hjá teimum, sum arbeiða við ferðavinnu í Mykinesi, sigur borgarstjórin í Sørvági, Aimé Jacobsen.
Verður avgjørt í vikuni
Stjórin á Strandferðsluni, Hilmar Eliasen lovar, at mykinesfólk í hesari vikuni fáa at vita, hvussu farleiðin skal røkjast í summar. Og tað verður við báti, lovar hann.
Strandferðslustjórin vil ikki siga, hvør bátur ella reiðarí fara at sigla.
Tað er ikki hvør sum helst bátur, sum kann røkja Mykinesleiðina, sigur Aimé Jacobsen, borgarstjóri í Sørvági.
Hon dylur ikki fyri, at tey fegin vilja hava Jósup - ella í øllum førum ein bát sum er eins væl egnaður sum Jósup - at røkja leiðina.
Sí eisini


text:
Hin útvaldi
Bókadeild Føroya Lærarafelags
87,00 kr
Spar 5,00 kr
- Síður: 139
- Útgávuár: 1999
- Upprunamál: føroyskt
- Innbinding: innbundin
- Rithøvundur: Sólrún Michelsen
- Myndir: Edward Fuglø
Kol býr hann saman við foreldrum og ættfólki í lítlari bygd uppi í fjøllunum onkuntíð í fjarari fortíð. Tá ið hann er 12 ára gamal, verða tey rakt av skalvalopi, og bæði foreldur og vinfólk hjá Koli doyggja. Tey, ið eftir eru, gera av at flyta. Kol syrgir, men gentan Aya hjálpir honum burtur úr sorgini.
Tvey ár seinni ger hann av at fara út í heimin, og brátt verður honum greitt, at hann skal eina langa, trupla ferð. Hann fær góð ráð frá vísum fólkum og hjálparar, og hann fatar so líðandi, at hann er útvaldur at bjarga menniskjunum undan óndskapinum, ið er um at fáa alt vald har um vegir.


text:
Tíðindi
27. september 2018
Ein pápi kemur heim og møtir fýra ára gamla soninum í gongini; tá ljóðar eitt pling í snildtelefonini, og ein teldupostur vísir seg á skíggjanum. Pápin kemur júst av fundi, telduposturin er ein uppfylging av fundinum, og hann má lesa hana. Tá ið sonurin vil vísa honum, hvat hann hevur bygt inni á kamarinum, kemur eitt nýtt pling úr telefonini, sum varskógvar, at okkurt er komið á Facebook, sum hann má lesa. Forvitin, sum hann er, hyggur hann, hvat tað er; nærum um somu tíð koma eini boð á telefonina um, at arbeitt verður á farleiðini, hann vanliga tekur til og frá arbeiði. Snildtelefonir og aðrir tøkniligir lutir elva til nógva órógv í samskiftinum millum fólk.
Nú ávara heilsufrøðingar um, at børn kunnu líða skaða av, at foreldur ikki eru mentalt tilstaðar, men hvat sigur granskingin í grundini um hetta?
Enn er ikki nógv gransking á økinum, sigur Imac Maria Zambrana. Hon er granskari við Universitetið í Oslo.
– Tey síðstu árini hevur granskingin savnað seg um nýtsluna hjá børnum av tøknifrøði og minni um nýtsluna hjá foreldrum. Fram um alt vantar okkum kanningar, sum fylgja nýtsluni hjá foreldrum og børnum í longri tíð, sigur hon.
Tað ber tí ikki til hjá granskarum at siga nakað vist um, hvussu telefonnýtslan hjá foreldrum ávirkar børn. Men granskarar vita nógv um, hvussu umráðandi tað er fyri menningina hjá børnum at foreldur eru mentalt til staðar. Granskingin hjá Zambrana savnar seg serliga um foreldur-barn-samspælið. Hon hevur ikki hugt nærri at telefonnýtsluni sum heild, men heldur at samskifti sum heild.
– Ógvuliga tíðliga í menningini hjá børnum fer nógv torgreitt samskifti fram millum børn og foreldur, so sum ljóð, andlitsbrá og likamligt samband sum heild, alt samskifti, sum krevur, at foreldrini eru nærverandi og tilstaðar, sigur hon.
Við Universitetið í Harvard er ein granskingarmiðdepil, sum kannar samspælið millum foreldur og smábørn. Granskararnir har halda, at teknini foreldur og børn senda sínámillum er neyvt tillagað hvørt øðrum og tørvinum hjá børnunum. Orsakað av hesi tillagingini er samskiftið við til at menna neurologiska netverkið í barnsins heila. Hetta netverkið hevur stóran týdning fyri, hvussu barnið mennist víðari. Tætta samspælið krevur, at foreldur savna seg um barnið og hava eyguni við, hvat barnið er upptikið av. Áhaldandi órógv ger, at foreldur hugsa um nógv um somu tíð, og tað gongur út yvir samspælið millum foreldur og børn. Í eini kanning, sum amerikanskir granskarar hava staðið fyri, verður staðfest, at foreldur, sum verða órógvað av telefonini, eru minni sensitiv yvir fyri børnum sínum.
Kelda: forskning.no
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Nevhavmús (nasahavmúsaættin)
Harriotta raleighana
Goode & Bean, 1895
Stødd: Nevhavmús verður í mesta lagi 120 cm í fullari longd og í mesta lagi 70 cm til fremra enda á ovaru halafjøður.
Dýpi: Hon er úr 360 m niður á 2000 m.
Litur: Hon er javnt brúnlig, fjaðrakantarnir eru myrkir, og búkfjaðrarnar eru heilt
dimmar.
Lýsing: Nevhavmús er spísk í báðum endum, tjúkkast um bulin. Hon hevur tvær ryggfjaðrar. Tann fremra er høg og stutt við stórum, hvítligum píki frammanfyri. Hin aftara er lág og long. Hon hevur stórar, veingjalíkar uggafjaðrar. Hon hevur ongan stert, men tvær fjaðrar á halanum, undir og yvir, sum renna saman aftureftir og enda í einum longum dregli. Eygu og kjaftur eru lítil. Sansigøgn, ið ganga í strikum um alt høvdið. Striku ovarlaga eftir síðunum. Sermerkt er tað langa nevið, ið stingur framúr oman fyri kjaftin. Kjafturin situr undir eygunum, ella kanska heldur aftari.
Eyðkenni: Nevhavmús líkist mest tranthavmús. Munur á teimum er m.a., at kjafturin á nevhavmús situr undir eygunum. Kjafturin á tranthavmús situr fremri enn eyguni. ’Nevið’ gongur líkasum fram úr yvirkjaftinum, heldur enn fram úr enninum, sum á tranthavmús.
Týdningur: Nevhavmús hevur ikki vinnuligan týdning.
da: Smalnæset havmus, en: Bentnose rabbitfish,
fr: Chimére á nez rigide, ís: Langnefur
Útbreiðsla: Hon fæst javnan á djúpum vatni sunnan fyri og vestan fyri Føroyar.
Er annars undir Íslandi og Føroyum suður við Evropa til Marokko. Á bankum og tindum úti í Atlantshavinum. Í vestara Atlantshavinum er hon frá Nova Scotia til Virginia og Brasil. Er eisini í Kyrrahavinum, við Japan, Avstralia og Kalifornia.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Havmýs Chimaeriformes
Í hesum hópinum eru 3 ættir við 6 slektum og 33 sløgum.
Av teimum eru við Føroyar 2 ættir við 4 slektum og 5 sløgum:
Havmýsnar skilja seg frá øðrum bróskfiskum m.a. við at hava eitt kápuskapilsi uttan á táknunum.
Havmýsnar eru bulmiklar og hava ikki stert. Tær hava tvær ryggfjaðrar. Stóran pík við fremru ryggfjøðurina. Tær hava ikki roðslu. Kallfiskarnir hava ein flytiligan og krókskapaðan útvøkstur í enninum.
Havmýsnar liva um øll høv, niður á stór dýpi.


text:
Trani (lat. Grus grus L; da. Trane) líkist hegra í vakstrarlag, men er nógv størri. Hann er mest gráur við svørtum barka og reyðum, berum skalla. Hann eigur um mesta partin av Europa og Vesturasia. Í Føroyum er hann bara sæddur einar tríggjar ferðir.
Trani er av allarklókastu fuglum. Stundum koma nógvir saman og stuttleika sær við at leika og dansa. Tá hava teir altíð ein standandi burturfrá, til at skimast eftir, um nakar vandi er á veg. Tí trani er sera varin fuglur og reiðrast helst har, sum fólk minst kemur. Men tamdur trani verður sera alskin við húsfólkið og eltir ofta eigarmannin sum hundur. Summstaðni hava teir trana til at sita hjá neytum, og teir siga, at tað dugir hann líka væl sum klókastu hundar.
Úr: Mikkjal á Ryggi: Fuglabókin, Dýralæra II. 1951.
Vaðfuglarnir hava langar og klænar føtur og eru berir langt niðan um fótliðin. Baktáin er lítil, á summum eingin. Flestallir duga at svimja, tó at teir gera næstan einki av tí. Summir hava eisini eitt eiti av fitjum. Allir eru teir flytifuglar.


text:
Ein áheitan til tey, ið hava tekna seg sum lim í Føroyingafelagnum í tíðarskeiðnum 9. og 10. januar 2018
Til tykkum, ið hava skrásett tykkum sum lim í Føroyingafelagnum í Aalborg og sum hava nýtt útfyllingarblaðið á okkara heimasíðu í tíðarskeiðnum 9. og 10. januar 2018. Grunda á tekniskar trupulleikum í teldupostaskipanini, so hava vit ikki móttikið hesar skrásetingar.
Sostatt vilja vit heita á tykkum um at nýta útfyllingarblaðið umaftur. Leinkja til útfyllingarblaðið er her.
Vit harmast um trupulleikan og biðja um umbering. Og eru tit í iva, um tit skula skráseta tykkum av nýggjum, so er bara at venda tykkum til felagið, antin við at skriva ein teldupost til alaborg@alaborg.fo ella á Facebook.


text:
Líður tú av hártapi eftir brandsár, opratión, stráluviðgerð ella er tú plettskallut (alopecia)? Hár alt lívið er tann best hóskandi hárloysnin til tann, ið ynskir at viga upp ímóti tí varandi hártapinum á tann mest liðiliga, trygga og sanna háttin.
Parykkurin er framleiddir til júst tín
Loysning Hár alt lívið verður nýtt av bæði kvinnum og monnum í øllum aldri, og verður framleitt eftir mátum av tí einstaka. Parykkurin er framleiddur av 100% ektaðum hári á eitt fínt net- foliobotn. Eg bjóði Hár alt lívið sum hárpetti, toupe ella heilparykk - alt eftir tøvri, men framfaringarhátturin er tann sami. Er talan um heilparykk, ella størri skallut umráðir, geri eg eina avstoypning av høviforminum, soleiðis at hárið verður framleitt neyvt til hvønn einstakan. Harvið ert tú 100% sikrað/ur best hóskandi snið.
Liðilig loysn eftir tínum tørvi
Hár alt lívið er ein liðiligt hárskipan. Hárið situr fast á skallanum í eitt ávíst tíðarskeið at gangin, vanliga fýra vikur. Hárið verður síðani tikið av, reinsað, sett á aftur og síðani sniðgivið. Við loysnini Hár alt lívið kanst tú sova við tínum hári, svimja, íðka ítrótt og aðr kropsliga krevjandi íðkan. Tað einasta tíðspunkti tú ikki hevur hár á er, til tað mánaðarligu vitjanina á salongini.


text:
Sniðskjúttarnir í Stalingrad vóru hetjur í síni tíð. Teirra tolsemi, gløggskygni og eirindaloysi var við til at vinna stríðið um Stalingrad og venda streyminum í øðrum veraldarbardaga.
Hetta er ein sonn søga um ein tannáring, sum Vasily Zaitsev innkallaði sum sniðskjútta í 1942. Endamálið var at finna og skjóta týskar heryvirmenn. At byrja er tað nærum ógjørligt hjá teimum ungu at noyðast at drepa, men eftir eina skakandi hending broytist kenslan og nú ræður um at taka lívið av so mongum sum gjørligt.
Eftir nógvar ógvisligar hendingar skal sniðskjúttin standa á odda fyri einum úrvalsliði, sum hevur eina sera vandamikla uppgávu: at taka von Paulus, hermarskálk, sjálvan herovastan fyri innrásina.
Men sniðskjúttin er ikki hvør sum helst skjútti.
Aftur


text:
Orð: E. E. Hewitt
Lag: W. J. Kirkpatrick
Týtt: Kajfinn Hammer
1. Kom ber tína byrðu til Jesus
legg hana við Meistarans fót,
við krossin á Golgata heygnum;
kom, frelsuni frítt tak ímót.
Niðurlag: Á, boygg teg, o, sál, fyri Jesus,
fortel Honum alt gjøgnum bøn!
Tín Faðir, sum sær í tí fjalda,
skal geva tær signaða løn!
2. Kom, gleð teg nú fult í Hans frelsu,
frá sorg tá er fríað tín sál.
Og ber somu boð til tín næsta,
og vís honum Frelsunnar mál.
3. Lat Guð leiða teg gjøgnum lívið,
vík ikki frá Hansara lið.
Í Honum tú finnur ta keldu,
sum fløðir av frelsu og frið!


text:
Gunvør Balle fer á tingfundinum í morgin,at seta Karsten Hansen fyrispurning viðvíkjandi lóg um foreldramyndugleika
Munnligur fyrispurningur til Karsten Hansen, landsstýrismann viðvíkjandi lóg um foreldramyndugleika
1. Hvat heldur landsstýrismaðurin fyrimunirnar og vansarnar vera við:
a. at lata verandi lóg um foreldramyndugleika framhaldandi vera í gildi?
b. at seta donsku “forældreansvarsloven” í gildi fyri Føroyar?
c. at yvirtaka málsøkið familju- og arvarætt, so vit kunnu smíða okkara egnu lógir á økinum?
2. Hvussu ætlar landsstýrismaðurin at tryggja, at tað altíð er trygdin og trivnaðurin hjá barninum, sum er í hásæti og ikki rætturin hjá foreldrunum til eins nógva samveru, tá avgerð skal takast um foreldrarætt og -samveru við hjúnaskilna?
Viðmerkingar:
Nú landsstýrið hevur í umbúna at broyta lóg um foreldramyndugleika, hevur sjóneykan seinastu tíðina verið sett á ymisk viðurskifti í hesum sambandi, m.a. um at tryggja barninum eins góða samveru við bæði foreldrini eftir hjúnaskilnað. Og tryggja samverurætt hjá tí av foreldrunum, ið ikki hevur foreldrarættin (oftast pápin) við børnini eftir hjúnaskilnað. Ein nýggjur vinkul vísir á, at rætturin hjá børnum til tryggan uppvøkstur skal ganga fram um rættin til eins nógva samveru við bæði foreldrini. Tá ið talan er um, at annað av foreldrunum ikki er skikkað at hava samveru við børnini – t.d. orsakað av sálarligum órógvi, harðskapi, rúsevnismisnýtslu ella øðrum – kann tað vera beinleiðis skaðiligt fyri barnið, at eitt óskikkað av foreldrunum hevur ótarnaða atgongd til samveru við børn síni.
Víst hevur verið á, at Føroyar verða brúktar sum friðskjól hjá hesum (oftast) mammum og børnum, ið verða noydd at flýggja undan hóttandi og skaðiligum pápum, tí sambært nýggju donsku foreldraábyrgdarlógini hava bæði foreldrini eins stóran rætt til samveru við barnið.
Myndugleikarnir hyggja tí fyrst og fremst eftir, at barnið hevur eins nógva samveru við bæði foreldrini, meðan umstøðurnar hjá foreldrunum, teirra evnir at samstarva um børnini og teirra førleiki at geva barninum góða og trygga uppaling kemur í aðru røð.
Um danska forældreansvarslógin verður sett í gildi fyri Føroyar, skal andin í lógini haldast, og bert smávegis praktiskar tillagingar kunnu gerast. Tey eru mong, ið mæla staðiliga frá, at sam-tykkja verandi donsku lóg í Føroyum. Um galdandi lóg um foreldramyndugleika heldur ikki er mett at vera nøktandi, kann einasta gongda leið vísa seg at vera at yvirtaka økið og smíða okkara egnu lógir á familju- og arvarættarøkinum.
Tá ið ósemjur eru millum foreldrini eftir hjúnaskilnað, og myndugleikarnir eru blandaðir uppí, er tað av størsta týdningi, at myndugleikarnir seta barnið og tess trivnað í miðdepilin. Mong eru dømini um foreldur, ið liggja í innanhýsis beiskum valdsstríði um børnini. Og tann einasti tryggi taparin er barnið. Í slíkum førum skal lógin vera greitt orðað, so trivnaðurin hjá barninum er í fokus, og myndugleikin skal hava neyðuga játtan og fakligan førleika at útinna hetta í verki.
Á Løgtingi, 10. februar 2015
Gunvør Balle


text:
Hallur av Rana 10.08.2018 (11:05)
Uppboðssøla útsett
Afturlatnu uppboðssølurnar av rættindum at veiða 7.490 tons av norðhavssild og 10.901 tons av makreli, ið upprunaliga skuldi verða ávikavist 20. juni og 27. juni 2018, eru enn einaferð útsettar.
Fyrr í ár kunngjørdi Fiskimálaráðið, at uppboðssølurnar blivu fluttar til 14. og 16. august, men í dag boðar ráðið frá, at tær verða útsettar eina viku aftrat.
Fiskimálaráðið vísir á, at neyðugt er at avgreiða menningarkvoturnar, áðrenn uppboðssølan verður hildin.
- Undanfarnu uppboðssølur hava víst, at luttøkan hevur verið avmarkað. Í hesum døgum verða umsóknirnar um menningarkvotur avgreiddar. Tað kann hava fyrimunir fyri vinnuna og luttøkuna í uppboðssølunum, at hesar eru avgreiddar, áðrenn sølan av langtíðarrættindum at veiða makrel og norðhavssild verða framdar, skrivar Fiskimálaráðið á heimasíðu síni.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Frankur
Frankur (franskt: Franc) var fyrrverandi heitið á gjaldoyranum í Frankaríki, Belgia og Luksemburg. Í dag verður evran nýtt sum gjaldoyra í hesum londum. Í Sveis og Liktinstein verður frankur framvegis nýttur – her eisini kallaður sveisarfrankur. 1 frankur í teim franskmæltu londunum svaraði til 100 centimar. Í Sveis svarar ein frankur til 100 Rappen (á týskum), Centimes (á fronskum) ella Centesimi (á italskum).
Fjúrtan lond í fronskum Vestur-Afrika og fronskum Ekvatorialafrika brúka gjaldoyrað CFA-franc, meðan trý landaøki í Kyrrahavinum brúka gjaldoyrað CFP franc.


text:
Líknandi greinar
Grundhugsjónin er, at ongin skal tjena pengar.
Hendan sosialistiska samgongan er besta prógvið uppá, at fyri tað um reiðarar og annað gott fólk í vinnuni blíva revsaði og undirdýkt í skattum og avgjøldum, so fær vanligi lønmóttakarin ikki meir í sín lønarposa fyri tað. Tað er nú staðfest, at rakstrarrópið undan valinum Fólksins ogn meintist við landskassans ogn og er ikki komið Les meira…
Konsert í Christianskirkjuni, mikukvøldið 08. august kl. 20:00
Mikukvøldið, 08. august kl. 20.00 verður orgulkonsert í Christianskirkjuni við danska urguleikaranum, Tinu Christiansen. Tina Christiansen er 34 ára gomul,og hevur útbúgving frá Det Jyske Musikkkonservatorium í Århus hjá professara í urguspæli Ulrik Spang-Hanssen sum lærara. Aftaná kandidat próvtøku helt hon á fram við útbúgving á solistklassanum sama stað og debuteraði summarið 2013 við fleiri Les meira…
Almannaverkið í Klaksvík í nýggj hølir
Týsdagin tann 25. september, var móttøka í nýggju hølunum hjá Almannaverkinum í Klaksvík, nú avgreiðslan er flutt inn í bygningin á Klaksvíksvegi 7. Eyðgunn Samuelsen landsstýriskvinna helt røðu og handaði eitt steinprent hjá Hansinu Iversen. Røðan kann lesast niðanfyri: Røða í sambandi við at Almannaverkið eru flutt í nýggj hølir í Klaksvík Góðu tit, sum Les meira…


text:
Evnið á heystleguni í ár er: ”Hvat sigur Bíblian?” Á hesi seinastu Zarepta-leguni í árinum, fara vit at viðgera hetta evnið við bíbliutímum, samrøðum og góðum sangi afturvið. Vit gleða okkum til at síggja tykkum og njóta heystlegu hugnan saman við tykkum.
Heystlegan 2018, 12. okt – 17.okt, er fyri tey, sum í árinum fylla 15, 16 ella 17 ár.
Kostnaðurin fyri leguna er 550,- krónur. Tað ber til at hava kontantan pening við, og eisini taka vit ímóti VISA-korti, men ikki Mastercard og Visa Elektron.
Um tú velur at flyta peningin, so er kontunummarið: 6460 1609787 – minst til at hava kvittan við á leguna.
Ferðaætlanin til Heystleguna 2018 í Zarepta:
17:15 úr Klaksvík (við Betesda)
16:55 úr Fuglafirði (við Siloa)
17.00 Leirvík og Gøta av Magnstøðini í Gøtudali
17:15 úr Runavík (við Berøa)
17:20 úr Søldarfirði (við Elim)
17:30 úr Skálabotni (við EFFO-støðina)
17: 45 frá Magnstøðini við Streymin
18:00 av steðgiplássinum við Sjógv
18:05 frá EFFO-støðini í Kollfjarðardali
15:30 við Smyrli av Tvøroyri
16:35 við Teistanum úr Skopun
18:00 av parkeringsplássinum á Óðinshædd
Tá legan er liðug, fara bussarnir úr Zarepta umleið klokkan 9.00 og 9.15
Hvat ein skal hava við á legu, verður upplýst í ”Vegleiðing til foreldur” sum finst HER.
Gloymið ikki at hava seingjarklæði og eitt gott lag við :)
HJARTALIGA VÆLKOMIN Á HEYSTLEGU :)


text:
Freistir í sambandi við Kristi Himmalferðardag03-05-2016
Hesar freistir eru galdandi, um flytingar skulu vera á kontu innan Kristi Himmalferðardag
Freistir í sambandi við Kristi Himmalferðardag03-05-2016
Hesar freistir eru galdandi um flytingar skulu vera á kontu hjá móttakara áðrenn Kristi Himmalferðardag
Trupulleikin loystur við netbankanum og netbankanum sum app29-04-2016
Urtagarðskvøld í Eik26-04-2016
Enn einaferð bjóða vit tær á gátt til áhugavert kundatiltak. Hesaferð er evnið urtagarðurin. Endamálið við urtagarðskvøl dunum er at geva tær íblástur og góð ráð um, hvussu tú kanst fríðka rundan um bústaðin.
Trupulleikin við gjaldskortum er nú loystur24-04-2016


text:
Gera mun á eldru og yngru borgarum við endurnýggjan av koyrikorti
Fyrispurningur hjá Kára P. Højgaard, løgtingsmanni fyri Sjálvstýri, um føroyska koyrikortið, settur Henrik Old, landsstýrismanni í samferðslumálum (at svara skrivliga eftir TS § 52a)
1. Er føroyska koyrikortið góðkent á altjóða støði, javnbjóðis galdandi koyrikortum í Norður-londum?
2. Er yvirskipaða ætlanin hjá føroysku ferðslumyndugleikunum í mest møguligan mun, at
ásetingarnar í føroyska koyrikortinum samsvara tí danska og hjá grannalondunum, fyri at fáa og varðveita fulla góðkenning av okkara koyrikorti?
3. Fer landsstýrismaðurin at avtaka aldursloftið á koyrikortinum og kravinum um læknaváttan, við at áseta samtyktu 15 ára regluna í Danmark, til eisini at galda í Føroyum?
4. Um nei, heldur landsstýrismaðurin, at tað er rímiligt, at 80 ára gamli pensjonisturin árliga skal gjalda 4-500 kr. fyri endurnýggjan av koyrikorti, um tað ikki verður mett neyðugt í granna-londum?
Viðmerkingar:
Fólkatingið hevur frá 1. juli 2017 samtykt, at koyrikort til bil og MC ikki gongur út vegna aldur á bilførara. Ein avleiðing av hesum er, at kravið um læknaváttan er slept, tá koyrikortið verður endurnýggjað.
Nýggju ásetingarnar eru ikki galdandi fyri bilførarar við avmarkingum vegna sjúku. Tá teir skulu endurnýggja koyrikortið, krevst framhaldandi læknaváttan, uttan mun til aldur.
Nær koyrikortið gongur út er tengt at, nær tað er útskrivað. Fyri nakrar bilførarar er koyrikortið galdandi, til teir eru sjeyti. Tey nýggjaru koyrikortini eru galdandi 15 ár fram frá útgávudegnum. Hereftir verða koyrikortini endurnýggjaði á Borgerservice og eru galdandi 15 ár fram, uttan mun til aldur á bilførara.
Heldur ikki í Týsklandi og Svøríki er eitt ovara aldursmark fyri koyrikort til bil. Tá tað ikki verður mett, at skipanin hevur óhepnar avleiðingar fyri ferðslutrygdina, var tað m.a. orsøkin til, at Danmark broytti reglurnar um endurnýggjan av koyrikortinum.
Eldrafelagið í DK, saman við FDM, fegnast um broytingarnar, at eldri bilførarar nú kunnu spara pening til eina umsiting, sum ikki verður mett at hava avgerandi ella týðandi leiklut fyri ferðslutrygdina.
Verður koyrikort í Føroyum útskrivað til ein 18 ára gamlan persón, er hetta koyrikortið galdandi í 57 ár.
Tá talan er um ferðslutrygdina, kann tað fyri tann 80 ára gamla, roynda og vælvirkandi føroyska pensjonistin tykjast løgið, at eitt koyrikort kann vera galdandi í 57 ár, meðan hann á hvørjum ári skal góðkennast og harafturat gjalda munandi upphædd fyri læknaváttan, myndatøku og koyrikort, fyri at kunna varðveita rættin at koyra bil.
Løgregla er felags málsøki, ferðslulógin er í mestan mun samlík í londunum.
Tætt samband er millum Danmark og Føroyar og túsundtals føroyingar búgva niðri. Somuleiðis er bilferðslan stór í summarhálvuni, har eisini eldra ættarliðið her vitjar í Danmark, eins og teir leita hendaveg.
Ein stendur spyrjandi, hví somu reglur ikki eru galdandi fyri endurnýggjan av koyrikorti til okkara eldru borgarar, ið mangan koyra á somu vegum og standa í somu bilrøð, sum teirra javnlíkar og javnaldrar í Danmark, undir eftirliti av felags løgreglu.


text:
Orð: Hans Andrias Djurhuus
Lag: Johan Halvorsen
1. Væl dúkaðu segl,
meðan báran breyt
og skeiðin rann fram yvir høv;
so mangan ein knørrin í sor eg skeyt, –
funnu frægir har vátastu grøv.
Men sinnini vóru so sigrandi glað,
hvør ein garpur á deyðastund treystliga kvað.
Og har var tað eingin, sum grið sær bað.
2. Væl sótu vit fróir í drykkulag,
fyri borðum hin fagrasta gekk;
tá gjørdu so mangan vit nátt til dag –
sæl var lønin, sum sigrarin fekk.
Hon veitti mær gleim, gjørdist ástarstund glað,
gav mær brennandi kossir og meiri enn tað.
Men stríð runnu tár, tá eg fór avstað.
3. Har ránsmenn teir rændu á vík og vág,
mangan harðligan dystin eg reið;
í ránsmannadroyra eg brand mín brá,
gjørdist blóðug mær bjargaraleið.
Tú fátæka landið, tær friðin eg vann –
og nú vilja teir øvundarsjúku mær ann.
Í loyndum alt leingi tann login brannd.
4. Ein lystugur leikur var lívið mítt,
og so sjáldan mín líka eg fann.
Nú, bøðil, tú miss ikki dirvið títt,
tá tú høggur á sakleysan mann.
So mangan ein blankari brandin eg sá,
tá ið knørrirnir hittust á vaggandi vág –
nær frættist, at Magnus var ræddur tá!


text:
Kommunurnar taka sær av borgaraligu vígslunum. Tey sum ætla at giftast borgaraliga, skulu venda sær til kommununa, um hjúnalagsváttan. Hetta er eisini galdandi fyri limir í teimum trúarsamkomum, sum hava fingið serligt loyvi at víga fólk.
Vanliga er tað borgarstjórin, sum fremur borgarliga vígslu. Í trúarsamkomunum er tað ein samkomuleiðari, sum vígir.
Tey, sum ætla sær at giftast í kirkju, skulu venda sær til prestin í tí kirkjuni, har ætlanin er at giftast.
Vilt tú vita meira um fólkayvirlitið, so ring tlf 358050 millum kl. 10 og 12, ella send okkum ein teldupost lfy@us.fo.


text:
Screenshot av heimasíðu SagaMedica
Aftaná at hava lagt út tíðindi um Evnisdag um nýskapan, íverksetan og vitan hjá Vinnumálaráðnum á hesa heimasíðu - kenni eg at tað er mín skylda, sum lesandi undir hægri lesnaði, at vísa á at Perla Björk Egilsdóttir, sølustjóri hjá SagaMedica (ið hevur fyrilestur undir heitinum “Medicinal Herbs – The Green Gold” klokkan 9:50) umboðar eina fyritøku, ið selur sokallaðar "Náttúruvørur".
Undirritaði skilir á ongan hátt, at Fróðskaparsetur Føroya vil vera við at seta sítt akademiska navn til eina lýsing av tílíkum náttúru-heilivági. Fyritøkan skrivar sjálv (
sí mynd) á heimasíðu sínari, at vøran, hon selur, ikki heldur tað, ið hon annars lovar.
Martin Mohr Olsen Næstformaður, MFS


text:
Væleydnað umlegging hóast avbjóðingar12-05-2010
Seinasta vikuskifti skiftu føroysku peningastovnarnir KT-veitara frá Elektron til SDC (Skandinavisk Data Center). Umleggingin hevur gingið eftir ætlan, tó hava, sum væntað, eisini onkrir byrjunartrupulleikar verið
Lønarportalurin virkin12-05-2010
Lønarskipanin, sum hevur verið fyribils óvirkin síðan umleggingina, er nú virkin
Uttanlandsflytingar (SWIFT)11-05-2010
Orsakað av umleggingini er avgreiðslutíðin á uttanlandsflytingum í løtuni longri enn vanligt. Hetta merkir tó ikki, at flytingarnar ikki verða gjørdar
Home Banking System - Quick Guide11-05-2010
Our home banking system is up and running after having been off-line during the re-organisation of our systems
HeimaGreiðslan verður Eik Netbankin10-05-2010
Netbankaskipan okkara, sum higartil hevur verið nevnd HeimaGreiðslan, hevur nú skift navn. Nýggja navnið er ‘Eik Netbankin’


text:
Rick Moranis
Frederick Allan "Rick" Moranis, føddur 18. apríl 1953, er ein kanadiskur skemtari, sjónleikari og tvær ferðir tilnevndur Grammy tónleikari. Rick bleiv kendur umleið 1980 í skemtirøðini Second City Television og leikti seinni í fleiri Hollywood filmum sum Strange Brew, Ghostbusters, Spaceballs, Little Shop of Horrors, Honey, I Shrunk the Kids (og eftirfylgjaranar), Little Giants, Parenthood, The Flintstones og My Blue Heaven. Rick Moranis gavst at innspæla filmar í 1997, men hevur sett rødd til nakrar teknifilmar síðani.
Innihaldsyvirlit
Lívsleið[rætta | rætta wikitekst]
Rick Moranis var føddur í Toronto, Ontario í Kanada, inn í eina jødiska familju.[1] Hann gekk í Sir Sanford Fleming Secondary School í Toronto. Hann gekk í fólkaskúla saman við Geddy Lee, forsangaranum í rokkbólkinum Rush.
Starvsleið[rætta | rætta wikitekst]
Starvsleið Ricks sum undirhaldari byrjaði sum útvarps DJ mitt í 1970-árunum, har hann nýtti navnið "Rick Allan", á trimum útvarpstøðum í Toronto.
Í 1980 varð hann yvirtalaður at leika í triðju røð av skemtirøðini Second City Television (SCTV) av vini sínum og rithøvundi av røðini, Dave Thomas.[2] Tá var Rick tann einasti av leikarunum, sum ikki hevði staðið á einum palli fyrr. Rick kom at vera kendur fyrir hermingar sínar av millum øðrum Woody Allen, George Carlin og David Brinkley.
Rick Moranis fekk sín fyrsta stóra leiklut í filminum Strange Brew frá 1983.
Í 1989 fekk Rick hondavtrykkini hjá sær á gongugøtuna uttanfyri The Great Movie Ride í Walt Disney World í Florida, USA.
Spælifilmar[rætta | rætta wikitekst]
Eftir Strange Brew spældi Rick í eini røð av filmum tey næstu 10 árini, har teir mest kendu munnu vera Ghostbusters, Spaceballs og Honey, I Shrunk the Kids og teir tveir eftirfylgjararnir av tí filminum.
Síðstu stóru filmarnir, Rick Moranis spældi í, vóru The Flintstones (1994) og tað stóra floppið Big Bully (1996). Í Flintstones var Rick næstan ikki til at kenna. Hann hevði ein ljósan parykk og brúkti aldrin tær stóru brillurnar, sum var eyðkenni hansara. Disney endaði Honey, I shrunk røðina í 1997 viðfilminum Honey, We Shrunk Ourselves, sum varð útgivin beint á VHS band uttan sýningar í filmshúsum, har Rick var tann einasti uppunaligi sjónleikarin sum var eftir í røðini. Hann hevur eftir røðina arbeitt tvær ferðir afturat fyri Disney, hesu ferð sum raddaleikari fyri ein elg í filminum Brother Bear og eftirfylgjaranum, sum kom út stutt aftaná.
Avgerðin um at gevast í filmsídnaðinum[rætta | rætta wikitekst]
Rick gavst almennt í filmsídnaðinum í 1997, seks ár aftaná at hann hevði mist konu sína, Ann, sum doyði av bróstkrabba í 1991. Hann greiddi seinni frá í eini samrøðu, at hann var farin so spakuliga at trekkja seg frá filmstilboðum í 1996 ella 1997. "Eg eri einligur pápi og føldi tað torført at ala upp børn míni, samstundis við allari ferðingini, sum fylgir filmsgerð. So eg tók mær ein lítlan steðg, sum so bleiv til ein eitt sindur longri steðg, og so gekk tað upp fyri mær at eg saknaði tað ikki so nógv"[3]
Onnur verk[rætta | rætta wikitekst]
Rick Moranis hevur tvær ferðir verið nomineraður til eina Grammy virðisløn. Tað var í 2006 við útgávuni The Agoraphobic Cowboy.
Filmografi[rætta | rætta wikitekst]
Film[rætta | rætta wikitekst]
Sjónvarp[rætta | rætta wikitekst]
Parkir[rætta | rætta wikitekst]
Diskografi[rætta | rætta wikitekst]
Album[rætta | rætta wikitekst]
- The Great White North (1981)
- Strange Brew soundtrack (1983)
- You, Me, the Music and Me (1989)
- The Agoraphobic Cowboy (2005)
- My Mother's Brisket & Other Love Songs (2013)


text:
( King James prát, hin 15. Februar 2011 )
Tí orð Guðs er livandi, og máttmikið, og hvassari enn nakað tvíeggjað svørð, gatandi enntá til skiljingina sundur av sál og anda, og av liðunum og mergi, og er ein greinari av hugsanum og ráðum hjartans.
( Hebr. 4:12 FKJ )
Og hann segði við teir, Farið
tit inn í allan heimin, og prædikið
gleðiboðskapin fyri hvørjum skapningi.
Hann sum trýr og verður
doyptur, skal vera frelstur ; men
hann sum trýr ikki skal vera
heldømdur.
( Markus 16:15—16 FKJ )
At enda, brøður mínir, verið
sterkir í Harranum, og í kraftini av
mátti hans.
Latið tykkum í hin heila herbúna
Guðs, at tit mega vera førir
fyri at standa ímóti snildarbrøgdum
djevulsins.
Tí vit berjast ikki ímóti kjøti
og blóði, men ímóti fúrstadømum,
ímóti máttum, ímóti stjórnarunum
av myrkri hesar veraldar,
ímóti andaligari vondsku í høgum
plássum.
Hvørsvegna takið innat tykkum
hin heila herbúna Guðs,
at tit mega vera førir fyri at standa
ímóti á hinum ónda degi, og
havandi gjørt alt, at standa.
Standið tessvegna, havandi
lendar tykkara girdar umkring
við sannleika, og verandi í bróstbrynjuni
av rættvísi;
Og føtur tykkara skøddar við
fyrireikingini av friðar-gleðiboðskapinum;
Framum alt, takandi trúarskjøldurin,
við hvørjum tit skulu vera førir
fyri at sløkkja allar hinar
eldsligu ørvar hins illa.
Og takið frelsu-hjálmin, og
svørð Andans, hvørt er orð Guðs:
( Ephesus 6:10—17 FKJ )
Fyri hesa grund eg boyggi
knæ míni at Faðir várs Harra Jesu
Christs,
Av hvørjum tann heila familjan
í himni og á jørð verður
nevnd,
At hann vildi veita tykkum,
samsvarandi við ríkdómarnar av
dýrd síni, at verða styrktir við
mátti av Anda sínum í hinum innara
manni;
At Christus má dvøljast í
hjørtum tykkara við trúgv; at tit,
verandi rótfestir og grundfestir í
kærleika,
Mega vera førir fyri at fata við
øllum heilagum, hvat er breiddin,
og longdin, og dýpdin, og hæddin;
Og at kenna kærleika Christs,
sum fer framvið kunnleika, at tit
máttu verða fyltir við allari fylling
Guðs.
Nú, honum sum er førur fyri
at gera avbera ríkiliga uppum alt
sum vit biðja um ella hugsa,
samsvarandi við ta kraft sum virkar
í okkum,
Honum veri dýrd í kirkjuni
við Christi Jesusi, út gjøgnum allar
øldir, verøld uttan enda. A´-men.
( Ephesus 3:14—21 FKJ )
P. S. Tá ið tosað verður um King James Bíbliuna eigur ein so slett og aldeilis IKKI og fullkomiliga ONGANTÍÐ at kenna hana skeivt við hatta semi-Alexandriska pjatt-skvatt-skrellið teir kalla “New King James”. Tað, sum leggur seg næst uppat sannleikanum, men er sprottið upp úr lygnini, er tað vandamiklasta, tí tað kann ikki vera annað enn ein sniðfundigur lakki-steinur út á grøn-slímutu glíðibreytina av verri perVersjónum. King James Bíblian, eisini kallað Authorised Version, ella A.V.1611, er tann upprunaliga fínpussingin av ensku reformatións Bíbliuni, hægsta fínpussingin av Guðs orði sum nakrantíð hevur funnist, og tíbetur finst enn; og man finnast og halda áfram at vera sjálvasta BÓK Guðs, hetta inntil Christus kemur aftur í ský.
( Sitatini eru úr fyrstu útgávu av FKJ N.T. )


text:
Orð: Poul F. Joensen
Lag: Robert McBirnie
Sørin eigur einans eina lítla smáttu,
høsn og hana, har til kúgv, ið skranglut er,
og ein urtagarð, har gras og arvi ráddi,
til tess kúgvin slapp at líka illgrasið.
Men tað mætasta av øllum, ið hann eigur,
er harmonikan, ið ger hans lyndi lætt.
Og tey kvøld hann hana út á favn sín breiðir,
lurtar bygdin øll, tað so eg havi frætt.
Sørin hevur spælt í langar Harrans tíðir,
vakurt er hans spæl, tað saknar tí ei rós.
Tá hvør fingur eftir blonkum tastum glíður,
skínir andlit hans av sælu sum eitt ljós.
Sjálvt um seint er, er hann altíð líka fúsur
til at spæla, tá ein veitsla byrja skal.
Rós og pening, hartil nógvar góðar rúsir
hann í løn fekk fyri kátt og vakurt spæl.
Tá ið Sørin ungur var við dún á kinnum,
hitti hann eitt ungt og fagurt ljóshært sprund.
Fátøk var hon eins og hann, men fáur finnur
fagrari, og slíkt man gleða mannsins lund.
Ástir runnu saman brátt ímillum bæði,
og harmonikan, hon gjørdi sítt hartil.
Sørin spæla kundi mangt eitt ástarkvæði,
og tað er mest slíkt ein kvinna hoyra vil.
Tá ið dagur tok at halla móti kvøldi,
fylgdust øll tey ungu ofta glað til dans.
Sørin spældi, og hans Mia ikki dvøldi,
men sær tók so mangan vals við Óla Hans.
Eydnan hevði Óla til sín vinmann kjósa;
ríkur, vurdur nógv, men Sørins vinur ei.
Endin var, at henda fagra, lilja ljósa,
hon bleiv hans, so tungt gekk Sørin lívsins leið.
Nú volda minnini at døgg er løgst í eyga
og at ljóðið oftast tónar eymt í trá,
tá hin gamli sæst harmonikuni sveiða,
meðan ung og gomul fegin lýða á.
Er tað kenslurnar frá Amor snildisligar
vónirnar, ið lagnan harða kvetti bratt,
ið man ljóða gjøgnum spæl hans summar tíðir
einki tyngri er á fold enn skilnað’r sótt.


text:
22. Aug 2014
Høllin í Ósáskúlanum var stúgvandi full av fólki, tá Hans Andrias Sølvará, søgufrøðingur, byrjaði framløgu sína í Ósáskúlanum í kvøld.Her var lagt fyri við frumframførðslu av bandupptøkum av talunum á fólkafundinum úti í Grøv í 1953. Áhugavert var millum annað at hoyra málið í Fisher...
21. Aug 2014
Í kvøld legði Syðritangi at við kørini við livandi fiskum, úti í Klaksvík. Tað vóru tey trý, Ólavur Poulsen og konan, sum saman við Poul Eyðfinn høvdu verið og sett ein línustubba á Pollinum.Hetta eru somu fólkini, sum ár undan ári hava stuðla dygt upp...
21. Aug 2014
Magnus Heinason kemur til Klaksvíkar leygarmorgunin.Havstovan rekur rannsóknarskipið "Magnus Heinason". Við skipinum verða gjørdar kanningar, m.a. av havfrøði, æti, yngli, botnfiski, uppsjóarfiski og reiðskapi. Magnus Heinason kemur til Klaksvíkar leygardagin og kemur væntandi at liggja við bryggju tætt við Klaksvíksgarðin, har Sjómannadagurin verður hildin.Skipið verður...
21. Aug 2014
Sjónám hevur opið hús á Sjómannadegnum leygardagin Sjónám liggur á økinum, har Sjómannadagurin í ár verður hildin. Sjónám hevur opið frá kl. 14.00 til kl. 18.00. Ætlanin er at avmarka økið soleiðis, at økið umfatar høllina, har hylurin er. ...
21. Aug 2014
Sjómannadagurin hevur fingið nógv gott til at forkela børnini til fiskikapping fríggjadagin og á sjálvum sjómannadegnum leygardagin: 2.000 sunkist, 3.000 milk-shake, 2.000 kramar-ísar, 3.000 koppar av ”ka-ka”, (Cacao, sunnanfjørs) 1.000 Twix o.a.Tilmelding til vatnkríggj og fiskikapping er í deildini hjá Eik í Klaksvík.Sí annars skrá...
21. Aug 2014
Úr bandasavninum hjá Fischer Heinesen, har hann tosar við Claus Rasmussen 23. juni 1957. Hann greiðir frá m.a. um ymisk veðurfyribrigdi. ...
20. Aug 2014
Úr bandasavninum hjá Fischer Heinesen, har hann tosar við Jógvan í Grótinum 27. september 1954.Lurta her ...
20. Aug 2014
Hans Andrias Sølvará, søgufrøðingur, sigur at longu í 1953 áttu samráðingarnar millum umboð fyri tey sum høvdu undirskrivað adressuna og Føroya Landsstýrið at borið á mál, men ístaðin slitnaðu samráðingarnar og stríði harðnaði. Samstundis sum samráðingar eru í Havn er fólkafundur úti í Grøv og...


text:
Talv: Javnleikur móti Írlandi
ítróttur27-09-2018 - 22:06 - Jóanis Nielsen
Tað eydnaðist Føroyum at fáa javnt 2-2 móti Írlandi í fjórða umfari á talvolympiaduni í Batumi í Georgia í dag.
Tað endaði javnt á øllum fýra borðum, hóast telvað var væl og leingi, og dysturin vardi í fimm tímar. Helgi Dam Ziska, Olaf Berg, Martin Poulsen og Carl Eli Samuelsen dystaðust í dag. John Rødgaard hvíldi. T.v.s. at tað var í roynd og veru meistaraliðið hjá Havnar Telvingarfelag, sum umboðaði Føroyar í dag. Írland er styrkismett tjúgu pláss hægri enn Føroyar. Írsku telvararnir høvdu væl hægri styrkitøl á trimum borðum. Á 1. borði hevði føroyski stórmeistarin kortini hægri styrkital enn sterkasti írin.
Føroyar eru í løtuni nummar 58 av teimum 185 liðunum í kappingini. Vit eru styrkismettir nummar 76.
Avstralia á skránni
Var mótstøðan stór í dag, verður hon ikki minni í morgin. Tá telva okkara menn móti Avstralia, sum er styrkismett nummar 48. Á liðnum eru tríggir stórmeistarar og tveir altjóða meistarar. Teir eru allir javnt sterkir; úr 2500 upp í 2550. Av okkara monnum er bara Helgi, sum kann javnmetast við teir. Helgi hevur eitt lítið vet hægri styrkital enn teir allir. Føroyska liðið í morgin verður væntandi hetta: Helgi Dam Ziska, John Rødgaard, Olaf Berg og Martin Poulsen.
Hetta verður ikki fyrsta ferðin, at Føroyar telva landsdyst móti Avstralia. Í OL í Buenos Aires í 1978 var fyrsti dysturin. Tá var úrslitið 3½-½ til Avstralia. Luitjen Apol fekk sum hin einasti av føroyingunum remis á øðrum borði móti Max Fuller. Í 1982 møttust vit aftur – tá í sveisiska býnum Luzern. Úrslitið var aftur 3½-½ til Avstralia. Ta ferðina eydnaðist Súna Ziska – pápabeiggja Helga – at tryggja Føroyum eitt hálvt stig á triðja borði móti Darryl Johansen, sum í dag er liðleiðari hjá avstralska landsliðnum.
Onnur úrslit
Oddastríðið er ikki av álvara byrjað enn. Tað verður framvegis bíðað eftir teimum avgerandi innanhýsis dystunum millum favorittarnar. Aserbadsjan, ið er styrkismett nummar 4, bítur frá sær. Í dag bankaðu teir Ongland heili 3½-½ og løgdu seg á odda. Poland stendur seg eisini væl, og vann í dag óvæntað 2½-1½ á Russlandi. Vladimir Kramnik, sterkasti russiski telvarin í fleiri ár, hevur sjálvboðin tikið seg aftur á triðja borð, men tapti í dag. Tað verður longu spátt, at tað ruggar ikki rætt við russiska liðnum, sum annars er styrkismett nummar tvey.
Favorittarnir og OL-gullvinnarnir seinast, USA, vinna sínar dystir, tó er ikki talan um stórsigrar. Í dag vunnu teir 2½-1½ á India, sum er ein av outsidarunum, nú Anand er við aftur. Dysturin var avgjørdur á 1. borði, har Caruana – sum seinni í heyst skal telva HM-finaludyst móti Magnus Carlsen – vann á Anand. Kina, Frakland og Ísrael eru eisini í topp 5 í løtuni. Sterka ísraelska liðið vann 3-1 á Svøríki, men á 1. borði vann svenski stórmeistarin Nils Grandelius.
Norra – uttan Magnus Carlsen, Jon Ludvig Hammer og Simen Agdestein – stendur seg óføra væl. Í dag vunnu teir púra óvæntað stórsigur 4-0 á Íslandi. Hetta mundi koma ógvuliga dátt við hjá íslendingum, sum ivaleyst høvdu væntað ein javnan dyst.
Norra er eftir dagsins umfar nummar 24, Svøríki 26, Danmark 57, Føroyar 58, Finnland 72, og Ísland er eftir dygga ósigurin í dag endað afturi á 99. plássi. So skjótt er hvønn vegin.
Dystirnir í fimta umfari í morgin byrja á middegi. Fylgjast kann við beinleiðis leik fyri leik á øllum borðum í Batumi. Leinki til kappingina sæst á heimasíðu Talvsambandsins – faroechess.com.


text:
- Tíðindi, mentan og ítróttur
Eingin fólkaatkvøða flaggdagin um stjórnarskipan
Fólkaatkvøðan um stjórnarskipan Føroya verður ikki flaggdagin næsta ár.
Heilt einfalt tí, at stundir eru ikki til at avgreiða málið í løgtinginum fyri 25.oktober, sigur Páll á Reynatúgvu, løgtingsformaður.
Løgmaður legði uppskotið fyri løgtingið 27.september.
Upprunaliga ætlaði samgongan, at fólkaatkvøða skuldi vera um føroyska stjórnarskipan í ár, men tað varð útsett.
Dagin fyri
Tá varð samstundis boðað frá, at føroyingar skulu á fólkaatkvøðu flaggdagin, 25.apríl næsta ár um føroyska stjórnarskipan.
Uppskotið skal samtykkjast og avgreiðast úr løgtinginum eitt hálvt ár fyri fólkaatkvøðuna.
Og tí skal uppskotið vera samtykt eftir triðju viðgerð í løgtinginum í seinasta lagi 25.oktober.
Men fyrsta viðgerð verður ikki fyrr enn 24.oktober, sambært dagsskránni hjá løgtinginum.
Eftir fyrstu viðgerð í løgtinginum skal grein-25-nevnd við fólki úr øllum flokkum á tingi viðgera stjórnarskipanaruppskotið, áðrenn tað kemur til atkvøðugreiðslu fyrst eftir aðru viðgerð og seinni eftir triðju viðgerð, um tað altso verður samtykt eftir aðru viðgerð.
Sí eisini


text:
Avtala um atgongdaravsláttur í Fun-Park Hirtshals
Umframt samstarvsavtalu við GoBoat Aalborg, Springeren Maritimt Museum og Forsvars- og Garnisonsmuseum hevur nevndin í Álaborg hervið eisini gjørt eina avtalu um avsláttur til Fun-Park í Hirtshals. Í 2018 fáa limir í Álaborg nevniliga 15 kr. í avsláttri til atgongdargjaldið í Fun-Park Hirtshals, tá ið limakortið verður víst fram.
Fun-park Hirtshals kunnu tit m.a.:
- Fara á útferð í stóra grøna økinum ella í skóginum. Egin matur ella keyptur matur á staðnum kann njótast í teltunum á økinum.
- Fara á spæliplássið, sum hevur reiggjur, rusjibanar, sandkassar, trampolinir, klintritrø og mánabilar.
- Fara á indiánaraferð, gera bál og grilla, spæla við lasso og fáa andlitsmáling.
- Tit kunnu harumframt spæla minigolf, flogbolt, koyra tok, ponnyríðing, bogaskjóting, skjóta við luftbyrsu og mangt annað.
- Hitta øll djórini í parkini. Fun-Park Hirtshals hevur m.a. dádýr, lamur, seyð, kaninir, mýs, asnar, høsn, kalkunir, pappageykar, vaskibjarnar, revar og fleiri.
Upplatingartíðir í Fun-Park Hirtshals:
Adressa:
Fun-park
Minkvej 10
9850 Hirtshals
Tit kunnu lesa meira um Fun-Park á heimasíðu teirra www.funparkhirtshals.dk


text:
Open Water Svimjingin á Jóansøku verður fríggjadagin 25. juni í Vági kl.17:00
Tað er Vatnið í Vági sum verður karmur um svimjingina. Vatnið er ikki so kalt sum sjógvur, inniheldur ikki salt, og so ber tað til at trakka á botnin næstan allan teinin har svimjingin verður. Teinurin verður knappar 1000m. Start og Mál er har sum lítla bátahavnin til modelbátar er. Hetta er í tí endanum av vatninum har vøllurin hjá FC Suðuroy er. Her er sandbotnur og tað ber til at ganga út til ein byrjar at svimja.
Teinurin verður merktur upp, og svomi verður runt Vatnið.
Hevur tú hug til at royna teg, so er at skriva til Jón Bjarnason á susvim [kurla] gmail.com
Ella ring á 22.33.57 Seinasta freist at melda seg til er tórskvøldi 24. juni kl.24:00
Kostnaðurin er 100kr, tykur gjalda fríggjadagin á staðnum árenn byrja verður.


text:
- Tíðindi, mentan og ítróttur
Ódnin Michael kravt 17 mannalív
Ódnin Michael hevur kravt í minsta lagi 17 mannalív, og myndugleikarnir óttast, at talið fer at hækka, eftir at ein av ógvusligastu ódnunum í amerikanskari søgu hevur herjað seinastu dagarnar.
Tað skrivar TV 2.
Tað var hóskvøldið, at ódnin rakti statin Florida. Ódnin helt á fram inn í landi, áðrenn hon viknaði.
Umboð fyri FEMA, sum er almenni vanlukkustovnurin, sigur seg vænta, at talið av deyðum fer at hækka, so hvørt sum bjargingar- og ruddingararbeiði fer fram.
Loftmyndir vísa, at eitt nú strandarbýurin Mexico Beach við túsind íbúgvum er lagdur oyði. Flestu teirra vóru rýmd undan ódnini, men slakir 300 íbúgvar valdu at vera verðandi. Tað er ilt at siga, um hesi eru á lívi ella ikki, tí bjargingarlið eru enn ikki komin til tey øki, sum vórðu harðast rakt av ódnini, skrivar danska kringvarpið.
Vindmátingar vístu hvirlur upp í 58 metrar um sekundi, tað vil siga góðar 210 kilometrar um tímar.
Meira enn ein millión hús í sjey statum eru uttan streym í løtuni, og telefonsignalið riggar framvegis ikki.
Sí eisini


text:
Um ein lutfalsliga lítil grind leggur beinini í Havn, kann tað henda, at tað er tann minni helmingurin, sum er eftir at skifta til tey, sum fáa rakstrar- og drápspartar.
Hetta vísir innlit, sum dimma.fo hevur fingið í hvussu seinastu tríggjar grindirnar eru býttar.
Tá 51 hvalir løgdu beinini í Sandagerði týsdagin 24. juli fór yvir helmingurin, 50,1 prosent, burturav til hjálparfólk og onnur áðrenn býtt var í drápspartar.
Her er talan um ein stórt lið av hjálparfólki, sum skal taka sær av býtinum, uppskriving, upprudding, vaktarhaldi, oping, burturbeining og so framvegis umframt partarnar til grindaformenn og sýslumann, sum ásett er í grindakunngerðini.
Harafturat hava mydugleikarnir á staðnum eisini møguleika at lata partar til stovnar og onnur, sum mett verður hava tørv á at fáa grind.
Til fyrru grindina í Havn fyri ólavsøku vórðu 24 skinn tikin burturav til ellis- og røktarheim.
Søgdu frá sær sín part
Heilt øðrvísi var til grindina, sum legði beinini seks dagar seinni, triðja ólavsøkudag. Tá var so stutt liðið síðan seinastu grindina, at flestøll av hjálparfólkunum frásøgdu sær sín part.
- Tann grindin var somikið lítil, at um nakað skuldi vera í part, var neyðugt at ikki øll hjálparfólkini gjørdu krav upp á sín part, sigur Finnbogi Midjord, sýslumaður.
Ikki fólk at skera heimapartar upp
Øðrvísi var við grindini, sum legði beinini í Sandavági sama dag. Tá var rættiliga nógv tikið burturav, meira enn 300 skinn, men tó bert 29 prosent av samlaða skinnatalinum, og kortini var eitt gott skinn eftir til hvønn partin, sum fekk.
- Vit gera altíð fyrst eina meting av, hvussu stórir drápspartarnir gerast, og um teir gerast ríkiligir, so verður avgerð tikin um býtast skal í heimapartar, greiðir Finnbogi Midjord, sýslumaður fyri Vága og Streymoyar sýslur, frá.
- Í Sandavági 30. juli ætlaðu vit at býta í heimapartar eisini. Men tað var mitt í feriutíð, og kommunurnar í oynni boðaðu frá, at tey ikki høvdu manning til at skera upp. Tí varð grindin ikki býtt í heimapartar. Kortini tóku vit nøkur skinn burturav og sendu tey út til Mykinesar, og eisini fingu starvsfólkini á floghavnini, sum ikki høvdu møguleika at vera við í grindini, nøkur skinn burturav, sigur Finnbogi Midjord.
Nógv fólk skulu til, millum annað at taka sær av tilmeldingini á sandinum (Savnsmynd: Sverri Egholm)
Ov nógv á listanum
Samanumtikið kann sigast, at um grindin er lítil, um hálvthundrað hvalir, kann væl henda, at yvir helmingurin av skinnatalinum fer til at løna teimum fólkunum, sum skulu til fyri at skipa drápið, býtið og uppskeringina.
Sýslumaðurin viðgongur, at serliga í Havn er talan um heilt nógv fólk, sum verða brúkt til at hjálpa til tá grind er.
- Vit hava arbeitt við at endurskoða listan hjá býráðnum, sum er minkaður nakað, men eg meti framvegis, at hann er ov langur, sigur Finnbogi Midjord.
Meira um hetta í aðrari grein: Finnbogi Midjord: Havi ongan møguleika at fáa sýslumanspartin til høldar
Soleiðis vórðu tríggjar tær seinastu grindirnar býttar:
Fakta: Eitt skinn verður mett at vera umleið 50 kilo av tvøsti og 25 kilo av spiki.
Les eldri grein: Grind fyri góðar seks milliónir krónur
Les eisini (bert fyri haldarar): Grindakunngerðin burdi blivið endurskoðað


text:
Spøkilsisjagstrari
Bókadeild Føroya Lærarafelags
- Síður: 254
- Útgávuár: 2011
- Upprunamál: enskt
- Innbinding: heft við klaffum
- Rithøvundur: Michelle Paver
- Týðari: Bergur Rasmussen
Sætta bókin er ikki minni spennandi. Í bókini Spøkilsisjagstrarin fer Torak undir seinastu ævintýraferðina. Hann noyðist saman við Renn og Úlvi niðan á Spøkilsisfjallið at loysa ta torførastu uppgávuna. Hann skal vinna á Eostru. Uppgávan elvir til, at Torak skal taka eina trupla avgerð. Megnar hann tað?
Høvundurin vann Guardian Children’s Fiction heiðurslønina fyri bókina Spøkilsisjagstrari.


text:
Oda Strøm
14.06.2018 - 07:28
Tíðindi > Norðoyggjar - Svínoy
Tað var ein ovurfegin borgarstjóri, sum í gjár vitjaði í Svínoy, har Útoyggjastevna er á skránni leygardagin. Eyðun Jacobsen er nevndarlimur í Svínoyarnevnd Býráðsins og harumframt staðbundin maður hjá kommununi í oynni, og hann tók ímóti í Gamlagarði, har hond nú verður lagt á seinastu snøklarnar við innrætting og øðrum, skrivar Klaksvíkar kommuna á heimasíðuni.
Byggiverkætlanin Gamligarður hevur vart í nógv ár, og seinastu tíðina er nógv lagt fyri at fáa húsið klárt til summarið og tað nógva ferðvinnuvirksemið, sum fylgir við hesi árstíðini. Í dag stendur bygningurin so at siga klárur at taka í nýtslu. Gamligarður er innrættaður við átta kømrum, stórum felagsrúmi og køki. Upp til fýra sovipláss eru á hvørjum kamari, og hvørt kamar hevur eisini egið wc og bað. Sostatt fáa upp til 32 fólk gist í Gamlagarði í senn, og hetta ger bygningin sera væl hóskandi til eitt nú starvsfólka-, bólka- og felags familjutúrar.
- Kenslan av endiliga at vera komin á mál við Gamlagarði er heilt einastandandi. Húsið stendur snøgt og væl í bygdini, og karmarnir eru av besta slag, og eg eri fullvísur í, at hetta er tilboð, sum nógv kunnu hava áhuga í. So hetta er eitt stórt framstig, ikki bara fyri ferðavinnuna í oynni, men fyri Norðoyggjar sum heild, tí hetta víðkar um møguleikarnar í bygdini og hækkar samstundis um støðið á tilboðum og tænastum í Norðoyggjum yvirhøvur, sigur Jógvan Skorheim, borgarstjóri.
Vegna Klaksvíkar kommunu handaði hann í gjár Elsu Poulsen, leiðara á Visit Norðoy Gamlagarð, at umsita vegna kommununa. Kunningarstovan fer sostatt at umsita bíleggingar og tilboð í Gamlagarði, og verður hetta nú skipað í samráð við bygdafólkið í Svínoy. Umsitingaravtalan millum kommununa og Visit Norðoy er í fyrsta umfari galdandi í eina royndartíð uppá eitt ár, áðrenn skipanin verður eftirmett.
Í Svínoy eru fyrireikingarnar til Útoyggjastevnuna byrjaðar, og nýggjasta frambrotið í bygdini verður karmur um fleiri áhugaverd tiltøk á skránni. Fyrsta almenna tiltak í Gamlagarði yvirhøvur verður ókeypis morgunmatur kl.9, og síðan er aðalfundurin hjá Útoyggjafelagnum á skránni. Aðalfundurin byrjar leygarmorgunin kl. 10.30.


text:
Sverri Egholm
21.03.2018 - 12:48
Í gjár legði Hanus Samró, fyrrverandi løgtingsmaður fyri Fólkaflokkin, fram á tiltakinum "The happiness journey", sum ministry of happiness í Dubai skipaði fyri.
Vit hava sett okkum í samband við Hanus Samró og spurt, hvussu framløgan hilnaðist.
- Tað var eitt ótrúliga stuttligt upplivilsi. Pallurin var úti í sólini, so eg hugdi faktiskt yvir á Burj Khaliffa, meðan eg legði fram. Men tað skal eisini sigast, at av tí at framløgan var úti í sólini var tað trupult at síggja og fylgja framløguni, tí eg sá ikki skermin. So tað kundi gingið betur. Men burtursæð frá tí, so var tað eitt fantastiska stuttligt upplivilsi, sigur Hanus Samró.
Sambært Hanusi Samró líktist tiltakið átøkunum hjá millum annað Fólkaheilsuráðnum og Sinnisbata, ið varpar ljós á rørslur, krops-, og sálarheilsu. Í einum av skeltinum stóð m.a. "Tað er ókay ikki at vera ókay", sum eisini var sloganið hjá einum av átøkunum hjá Sinnisbata. Hanus Samró sigur víðari, at orsøkin, at hann varð boðin við, var, at hann skuldi greiða frá sínum lívi og avbjóðingum við vøddasvinni.
- Mær dámar væl at illustrera, tá eg leggi fram. Ikki bara við orðum, men við gerðum. So eg tosaði meg heitan og fortaldi og vísti, hvussu vøddarnir hvurvu í arminum, herðabløðunum, rygginum. So fyri ordiliga at leggja herðslu á, hvussu støðan var, tók eg í t-shirtina og lyfti hana upp, so at svarta, slitnað korsettið kom undan. Tú skal minnast til, at har sótu næstan bara konufólk í burka og niqab. Og tá eg tók t-shirtina upp, hvukku tær við.
- Shit, hugsaði eg, havi eg yvirhøvur loyvi at vísa teimum kroppin? So fyri at bjarga støðuni og lætta um stemningin ætlaði eg at siga: bara róligt, hetta er ikki eitt sjálvmorðsbelti. Eg hevði tað á tunguni og tað var um reppi at eg segði tað, men tíbetur kláraði eg at lata vera og bjarga mær á annan hátt. Ímynda tær. Hatta er líka so ósømiligt sum at gera eina ljóta holocostskrønu fyri stórari fjøld av jødum, men tíbetur steðgaði eg á og andaði djúpt, áðrenn eg helt fram, greiðir Hanus Samró.
Hanus Samró varð boðin at leggja fram av “Ministerium of happiness”. Sí meira um tað her


text:
Charity
Skansi Offshore financially supports individuals and organizations who directly or indirectly aim to support and inspire children and young people on the Faroe Islands.
This financial aid is exclusively for Faroese individuals and organizations.
Umsøkn um fíggjarligan stuðul
Skansi Offshore veitir fíggjarligan stuðul til vælgerandi endamál og verða umsóknir um stuðul vanliga viðgjørdar 4 ferðir um árið. Feløg, bólkar ella einstaklingar, sum ynskja at søkja um stuðul, skulu útfylla umsóknarskjalið niðanfyri, annars verður umsóknin ikki tikin við í viðgerðini. Skansi Offshore vil verða við til at stuðla virksemi og tiltøkum, sum beinleiðis ella óbeinleiðis kunnu stimbra og menna børn og ung í Føroyum.
Virksemið skal ikki verða av vinnuligum slagi og eingin privatur skal fáa ágóða ella avlop av virkseminum. Stuðul verður ikki latin til skúlaflokkar ella til námsferðir. Allar umsóknir um stuðul verða viðgjørdar í hvørjum ársfjórðingi. Verður umsókn um stuðul móttikin minni enn ein mánað áðrenn eitt tiltak, verður sæð burtur frá umsóknini. Skansi Offshore tilskilar sær rætt til at velja frítt ímillum allar innkomnar umsóknir. Ein avmarkað upphædd verður avsett til endamálið og tí er ikki vist, at allar umsóknir fáa játtandi svar.
Allir umsøkjarar fáa skrivligt svar.
Umsóknarfreistirnar eru 1. mars, 1. juni, 1. september og 1. december.


text:
týsdagur, 21. august 2007 12.32 - Innland
Gongdin móti færri og sterkari kommunum talar fyri, at Føroyar verða skipaðar sum eitt valdømi, har sum landspolitikkur verður rikin í løgtinginum og økispolitikkur í kommununum.
Kommunusamskipanini og Kommunufelagið eru kortini ósamd um, hvørt nýskipanir á kommunala økinum eru komnar nóg langt til at broyta valsskipanina nú. Heðin Mortensen, formaður í Kommunusamskipanini, sigur, at tað er uppá hægstu tíð, so landspolitikarar kunnu reka landspolitikk og kommunalpolitikarar kommunalpolitikk.
Rósa Samuelsen, forkvinna í Kommunufelagnum, er samd. Men, tíðin ikki búgvin enn. Tí ábyrgdarbýtið ikki greitt enn. Hesum er Heðin Mortensen ikki samdur í. Hann heldur, at valdømissamanlegging fer at skunda undir, at støða verður tikin til hvat skal leggjast út og hvat ikki skal leggjast út.


text:
Brævatkvøður:
Veljarar í Runavíkar kommunu, ið sambært vallógina lúka treytirnar fyri at greiða brævatkvøðu, kunnu atkvøða á býráðsskrivstovuni í avgreiðslutíðini til og við 5. Juni 2009.
Tey, ið vegna sjúku ikki eru før fyri at koma á valstaðin, kunnu boða kommunuskrivstovuni frá á tlf. 417000 í seinasta lagi 4. juni 2009 kl. 16.00.
Grundlógardagin 5. juni 2009 hevur býráðsskrivstovan opið frá kl. 9.00 til 11.00
Valkort:
Við hesum verður gjørt kunnugt, at til fólkaatkvøðuna viðvíkjandi "ændring af tronfølgeloven"
tann 7. Juni 2009, verða valkort send øllum veljarum í kommununi.
Um onkur, ið heldur seg hava atkvøðurætt, ikki hevur fingið valkort, ella okkurt annað er komið skeivt fyri, skal verða sagt býráðsskrivstovuni (tlf. 417000) frá í seinasta lagi 4. juni 2009.
Saltangará, 25. Mai 2009
Runavíkar býráð


text:
Spar upp við fastari rentu07-05-2013
Eik bjóðar fastrentukontur við hægri rentu enn á vanligum kontum. Inngjaldingartíðarskeiðið er tó avmarkað
Lønarflytingar og Netbankin í viku 1903-05-2013
Hósdagurin 9. mai og fríggjadagurin 10. mai eru sokallaði 'bankafrídagar' í Danmark. Tí skulu lønir, ið skulu avgreiðast í viku 19, verða avgreiddar áðrenn mikudagin 8. mai kl. 15.30
Seinasta freist fyri lønarlistar22-04-2013
Seinasta freist at senda lønarlistar inn umvegis Lønarportalin fyri at fáa peningin á kontu hesa vikuna, er flaggdagin 25. apríl kl. 15.30
Bústaðarlán og realkredittlán enn bíligari í Eik22-04-2013
Eik lækkar nú aftur rentuna á bústaðarlánum við 1. veðrætti, samstundis sum bidragið á realkredittlánum lækkar, og hevur Eik harvið landsins bíligastu bústaðarfígging
Eik sóknast eftir næmingum19-04-2013
Byrja yrkisleiðina í Eik


text:
Hósdagin varnaðust fólk í Klaksvík óvanliga nógv av nøkrum smáum krabbadjórum á Vágni í Klaksvík.
Havstovan hevur fingið nøkur av hesum djórunum til kanningar og kann staðfesta, at talan er um krill av einum slagi, sum á latíni eitur Meganyctiphanes norvegica. Krill er vanligt kring oyggjarnar, men sera sjáldsamt er, at so stórir tættleikar eru heilt inni við land. Áhugavert kundi verið at frætt, um fólk aðrastaðni í landinum eisini hava sæð slíkt hesar seinastu dagarnar.
Krill er týdningarmikil føði hjá m.a. svartkjafti, upsa og eisini nøkrum hvala- og sjófuglasløgum.


text:
Helgi Abrahamsen (HA) finst at teimum betringum, sum hendan samgongan hevur givið barnafamiljum, pensjónistum og teimum við lág- og meðalinntøkum. Hesir lættar skulu eftir øllum at døma verða ov dýrir fyri landskassan, og spyr hann tí so forhánisliga, hvør skal rinda fyri hesar betringar, tá ið búskapurin vendir aftur.
Har noyðast vit at fortelja HA, at orsøkin til, at undirskotið, sum vit arvaðu frá undanfarnu samgongu, er vent til yvirskot, er fyrst og fremst ali- og fiskivinnuni fyri at takka, men eisini tí at hendan samgongan hevur syrgt fyri, at fleiri fólk fáa ágóðan av framgongdini. Hava fleiri fólk tað liviligari og fíggjarliga rúmsátt, eru fleiri, sum síggja ljóst uppá framtíðina, og tá eru fleiri, sum eru við til at vaksa um búskapin.
Tað er soleiðis føroya fólk og teirra virksemi, sum skapar ringvirkningar í búskapinum og gevur inntøkur til tey sjálvi fyrst og fremst, men so sanniliga eisini til føroyska landskassan!
Hvør annar enn vanligi føroyingurin?
Tað er rætt, at búskapurin hevur tað við at fara upp og niður. Men, til at svara spurninginum, hvør ið rindar, tá ið tað vendir hinvegin aftur, so er bara at hyggja at søguni. Hvør annar enn vanligi føroyingurin hevur nakrantíð rinda rokningina, tá ið búskapurin vendir aftur? Og hóskandi kundi verið lagt afturat spurninginum: Nær hevur lág- og miðallønti føroyingurin verið orsøk til kreppur í føroyska samfelagnum? Tað er nemliga ikki altíð tann, sum rindar fyri kreppuna, sum var orsøk til hana.
Mistonkiliggeringin, sum Sambandið hevur mótvegis vanliga føroyinginum fyri at kosta so nógv, og fyri at verða orsøk til kreppur, er tí púra burturvið!
Nú er liviligari at verða føroyingur
Tað er rætt, at hendan samgongan valdi at geva skattalætta til tey við lágum og miðal inntøkum – ein inntøkubólkur, sum undanfarna samgonga leyp um, í sínum skattalættapolitikki.
Familjuískoytið er eisini givið til tær fíggjarliga hart sperdu barnafamiljurnar – ein lætti, sum munar rættiliga væl hjá teimum fáu, sum høvdu hendan lætta fyri neyðini. Og so er barsilsloyvið forrestin eisini longt, sum ein liður í familjuvinarliga politikkinum hjá hesi samgonguni. Vit síggja stórar fyrimunir í, at foreldur sleppa at verða um tey smæstu sum longst. Harumframt er barnafrádrátturin hækkaður, sum ein liður í at gera tað lættari at verða barnafamilja í Føroyum. Og so hava pensjonistarnir eisini 1000 kr. meira at liva fyri, eftir, at pensjónsnýskipanin er komin í gildi; – nakað sum Sambandsflokkurin nærum dag og dagliga kritiserar okkum fyri.
So jú, hetta ljóðar av nógvum. Men her gloymir HA, at hesir lættar, sum hendan samgongan raðfestir, ger tað fyrst og fremst liviligari hjá nógv fleiri føroyingum, og skal eisini síggjast sum skilagóður inntøkupolitikkur fyri landskassan. Eru fleiri fólk, við so mikið av pengum um hendi, at tey klára tað mest neyðuga, eru eisini fleiri, sum hava ráð at liva og virka, og hava eisini ráð at brúka pengar. Tá eru fleiri, sum rinda bæði skatt, MVG og avgjøld. Tá eru eisini fleiri, sum síggja positivt uppá framtíðina, og fleiri sum eru við til at lyfta samfelagið og búskapin og fleiri at koyra í landskassan.
Tá vit soleiðis lætta um hjá barnafamiljuni, átti alt annað líka, eisini at verið færri hjúnaskilnaðir, færri børn við strongd, færri ung sum enda í keðiligum umhvørvum, og annars generelt færri negativ hjáárin, sum annars eyðkenna sperdar familjur, sum ofta hava trupult við at verða við í dagsins samfelag.
Sambandið vil aftur til fámannaveldið
Tað fámannaveldi, sum Sambandsflokkurin hinvegin var við at byggja upp í farnu valskeiðum, og sum man nú av røttum kann misteinkja hann fyri at vilja endurskapa, kann verða gott fyri tey fáu – eina løtu, men kann eisini gerast sera dýrt í longdini, og ótrygt – ikki bara fyri tey nógvu, men eisini fyri hesi fáu.
At HA er so kritiskur mótvegis teimum betringum, sum givnir eru, – tí hetta skal verða so dýrt, og vil koma aftur um brekku, kann skiljast sum, at hetta er nakað, sum Sambandið fer at rógva afturá aftur við og ætlar at broyta, um tey koma til valdið. Tað vísir fyri tað fyrst at Sambandið vil aftur til fámannaveldi, men so sanniliga at Sambandið hevur misskilt, hvør tað er sum skapar virðini í hesum samfelagnum, og hvør tað er sum koyrir pengar í landskassan.
Lat fleiri lyfta í felag
So her hava vit enn ein orsøk til at lata núverandi andstøðu verða andstøða nøkur valskeið afturat. Tá skal Sambandið nokk læra, at tað er Føroya fólk og tess virksemi, sum skapar virðini her á landi.
Tað er, tá ið fleiri lyfta í felag, at vit fáa fleiri vælvirkandi familjur, færri hjáárin og ein sterkan búskap. Ein sterkan búskap, sum gevur okkum ráð at lata fleiri lyfta í felag.
Annita á Fríðriksmørk, tingkvinna fyri Tjóðveldi.


text:
Nú fer Faroexpo 2009 skjótt av bakkastokki. Faroexpo er vorðið eitt afturvendandi tiltak, har fleiri og fleiri fyritøkur bæði her heima og uttanlands taka lut.
Vinnustevnan Faroexpo 2009 verður sett týsmorgunin 20. oktober kl. 09.00. Tað verður Jørgen Niclasen, uttanríkisráðharri, ið setir stevnuna. Harafturat fer ein dupultkvartett eisini at syngja nøkur løg.
Eftir setanina byrjar sjálvt partenariatið. Fyrireikararnir av Faroexpo 2009 lata væl at, og vóna, at luttakandi fyritøkurnar aftur í ár fáa væl burturúr vinnustevnuni.


text:
Kristina Háfoss, landsstýriskvinna í fíggjarmálum, hevur í dag havt vitjan av danska vinnumálaráðharranum, Rasmus Jarlov. Við á ferðini og fundinum vóru eisini stjórin í danska Fíggjareftirlitinum og embætisfólk úr danska vinnumálaráðnum.
Á fundinum bleiv støðan í føroysku peningastovnunum umrødd. Komið var millum annað inn á hvussu herdu kapitalkrøvini kunnu ávirka føroysku bankarnar frameftir og hvør lóggáva er ávegis á fíggjarøkinum.
Í hesum sambandi varð eisini kunnað um, at lóggávan nú verður broytt soleiðis, at Føroya váðaráð og Landsbanki Føroya beinleiðis kunnu heinta upplýsingar, ið eru viðkomandi fyri at staðfesta fíggjarligar váðar, frá føroysku peningastovnunum.
Til umrøðu var eisini Evropeiska Bankauniónin. Herundir serliga avleiðingarnar fyri føroyska fíggjargeiran um Danmark gerst limur í bankauniónini. Arbeiðsbólkur er settur, við umboðum fyri føroyskar, grønlendskar og danskar myndugleikar, at lýsa støðuna nærri. Umframt hetta, varð háaktuella evnið um hvíting av pengum umrøtt og varð eisini greitt frá varskógvaraskipanini hjá Fíggjareftirlitinum. Henda skipan er eisini galdandi fyri føroyskar bankar.
Landsstýriskvinnan kunnaði annars eisini um búskaparstøðuna í Føroyum, eins og støðan í altjóða fíggjarheiminum var til umrøðu.
Fundirnir millum danska vinnumálaráðharran, Fíggjareftirlitið og føroysku landsstýriskvinnuna eru afturvendandi fundir, hvørs endamál m.a. er, at føroyskir myndugleikar javnan verða kunnaðir um støðuna í føroysku peningastovnum, og at umrøða støðuna í altjóða fíggjarheiminum sum heild.


text:
Søgan um Sunda kommunu
Sunda kommuna er úrslitið av einum samstarvi millum kommunurnar í Sundalagnum í mong ár. Talan var tá um Hósvíkar-, Hvalvíkar-, Haldórsvíkar- og Sunda kommunur. Hetta samstarv var longi skipað í einum kommunufelagsskapi, men í 2003 varð hildið, at tíðin var búgvin at leggja saman í eina felags kommunu, saman við bygdunum Gjógv og Saksun. Við fólkaatkvøðu í øllum bygdum var uppskotið um samanlegging samtykt, og 1. januar 2005 fór nýggja kommunan til verka.
Bygdirnar fram við Sundalagnum hava eina langa og ríka søgu. Markatalsbygdirnar eru Hósvík (19 merkur), Hvalvík (24 merkur), Streymnes (12 merkur), Saksun (29 merkur og 8 gyllin)), Haldórsvík (12 merkur), Tjørnuvík (24 merkur), Oyri (12 merkur), Norðskáli (4 merkur) og Gjógv (15 merkur). Í mangar øldir, tá landbúnaðurin var høvuðsálitið, var tætt samanhang millum markatal og fólkatal. Tá fiskivinnan so við og við mentist í 19. øld, fyrst við útróðri og síðan við sluppfiskiskapi, broyttist hetta mynstur tó. Í hesum tíðarskeiði vaks fólkatalið nógv, og hóast inntøkurnar meira og meira komu frá fiskivinnuni, var jarðarbrúkið enn ein týðandi partur av gerandisdegnum hjá teimum flestu. Tí vóru eisini nógv gerði løgd inn burturav haganum, serliga aftaná at myndugleikarnir góvu heimild fyri hesum í seinnu helvt av 19. øld og aftur við lógini frá 1938.
Sundið millum Eysturoynna og Streymoynna hevur ikki skilt bygdirnar frá hvørji aðrari, men heldur verið leiðin, sum fólk ferðaðust eftir, tá tey fóru á vitjan og tá tað ráddu um onnur ørindi. Tí ber til at siga, at hóast bygdirnar livdu sítt sjálvstøðuga lív, vóru eisini bond, sum bundu tær saman, í gaman og í álvara. Ein góð lýsing av hesum viðurskiftum er at lesa í bókini Á bygd fyrst í tjúgundu øld eftir víkamanninum Sámali Johansen.
Tá brúgvin um Streymin var tikin í nýtslu í 1973 og í 1976 Norðskálatunnilin, broyttust fortreytirnar hjá økinum grundleggjandi. Frá at vera ein heldur avsíðis partur í landinum, gav henda nýggja meginferðsluæðrin øktar møguleikar fyri vinnulívinum, umframt ferðingarmøguleikar fyri tey, sum eitt nú starvast í Havn ella á Skálafjørðinum.
Við nýggju, samanløgdu Sunda kommunu er høvuðsætlanin, at Sundalagið skal taka tey tungu tøkini í felag, og menna alt økið eftir eini miðvísari ætlan, sum kommunustýrið setur út í kortið. Á henda hátt verður støði lagt undir eina menningartilgongd , ið svarar til tey krøv, sum samtíðin setur okkum.


text:
Betri Deildin: Annar hálvleikur kostaði
07 Vestur høvdu møguleikar at skora, men tóku ikki av, samstundis sluppu vertirnir ofta framat og tríggjar ferðir sluppu teir framvið Ivan, sum eisini bjargaði brotsparki.
Vit skapt ikki nógv fyrra hálvleik í Gundadali í gjár. Hóast tað áttu vit fyrsta stóra møguleikan, men Ken, sum burdi gjørt tað betri, var ikki nóg kaldur, hóast einsamallur við málverjanum longu áðrenn 5 minuttir vóru farnir.
Heimaliðið hevði hópin av møguleikum, men tað skuldi ikki verða. Enntá brotspark høvdu teir, sum Ivan tók.
Stutt fyri hálvleik høvdu vit aftur ein stóran møguleika, men, á sjálvari strikuni, bjargaði ein HB-ari skotinum frá Gilla.
Annar hálvleikur varð ikki gamal áðrenn HB hevði skorað til bæði eitt og tvey null. Og so varð mótbrekkan nærum ómøgulig.
Miðskeiðis í øðrum hálvleiki brendi Gilli ein sera stóran møguleika, men annars vóru tað havnarmenn, sum áttu flestu møguleikarnir. Hóast tað komu ikki fleiri mál og vit máttu heim aftur við 3-0 sekki.
Sunnudagin verður aftur dystur, tá vit skulu inn á Skála, í 9. umfari. Dysturin verður kl. 15:00.